KOS UMRAH BAWAH RM5,000 TIDAK RELEVAN – PAPUH

KUALA LUMPUR: Umat Islam diminta berwaspada dengan pengiklanan pakej umrah di bawah RM5,000 dan yang meragukan.

Presiden Persatuan Agensi Pelancongan Umrah dan Haji (PAPUH), Datuk Seri Razali Mohd Sham berkata, harga berkenaan adalah langsung tidak munasabah, malah tidak logik ekoran peningkatan kos yang ketara ketika dunia diancam virus COVID-19.

“Yang meragukan kalau harga tu ikut harga lama RM4,000 lebih. Kita tahu sekarang kena buat swab, kuarantin di Saudi dan Malaysia, duduk hotel yang diiktiraf 4 atau 5 bintang. Satu bilik 2-3 orang. Ini semua faktor yang akan meninggikan harga. Dengan cukai nilai tambah (VAT) yang naik, cukai perbendaharaan naik, bagaimana harga pakej guna harga lama? Itu meragukan.”

Tambahnya, pakej umrah dijangka bermula dengan nilai RM7,000 selepas mengalami peningkatan harga sebanyak RM3,000 impak virus COVID-19, yang dijangka merangkumi bayaran cukai, pengangkutan, penginapan dan insurans.

Tambahnya, satu garis panduan mengenai iklan pakej umrah perlu dikeluarkan oleh Kementerian Pelancongan, Seni dan Budaya (MOTAC) bagi mengelak kes penipuan umrah.

Sementara itu, Razali turut meminta kelonggaran bagi membuka sempadan negara bagi tujuan umrah secara bersyarat, sebagai mana dilaksanakan di negara lain seperti Brunei, Pakistan dan Indonesia.

Pun begitu, ketika ini sempadan negara ditutup dan larangan keluar masuk dari dan ke Malaysia dikuatkuasakan.

Arab Saudi sudah menerima kedatangan jemaah umrah seluruh dunia namun dengan kuota tertentu bagi setiap negara dan pematuhan prosedur operasi standard (SOP) yang ditetapkan. – AlHijrah Online / Abdul Hakim Hasan


PELUMBA DRAG APEH JAMAL SELAMAT DIKEBUMIKAN

IPOH: Pelumba drag yang maut ketika menyertai perlumbaan drag Battle of The Kings di Litar Permotoran Terengganu di Gong Badak semalam, selamat dikebumikan di Tanah Perkuburan Islam Meru Raya di sini hari ini.

Jenazah Apeh Jamal atau nama sebenarnya Muhamad Hafez Jamal Jamaludin, 40, dikebumikan pada 10.10 pagi yang turut dihadiri kira-kira 200 orang terdiri ahli keluarga dan rakan-rakan.

Allahyarham sebelum itu disembahyangkan di Masjid Al Muttaqin Taman Meru di sini pada 9 pagi tadi.

Sebelum itu, jenazah selamat tiba di kediaman keluarganya di Puncak Meru di sini dari Jabatan Forensik Hospital Sultanah Nur Zahirah (HSNZ) Kuala Terengganu selepas selesai proses bedah siasat.

Allahyarham yang merupakan anak ketiga daripada lima beradik meninggalkan isteri, Norhasyimah Shairi, 37, dan empat anak berusia 18, 11, sembilan dan satu tahun.

Dalam kejadian kira-kira 11.35 pagi semalam, Muhamad Hafez Jamal memandu kereta Mitsubishi Lancer Evo dikatakan bersendirian melakukan sesi perlumbaan dalam satu acara.

Insiden itu menyebabkan siri perlumbaan yang berlangsung selama lima hari bermula Rabu lepas dan dijadualkan tamat hari ini dibatalkan serta-merta semalam, oleh pihak penganjur.

Ketua Polis Daerah Kuala Terengganu, ACP Abdul Rahim Md Din yang mengesahkan kejadian itu berkata siasatan lanjut masih dijalankan untuk mengetahui punca kejadian. – AlHijrah Online


LIMA JAJAHAN DI KELANTAN BANJIR, 24 PPS DIBUKA

KUALA KRAI: Kelantan mula dilanda banjir berikutan hujan lebat yang berterusan terutama di kawasan ulu negeri ini sejak Khamis lalu.

Menurut portal Info Bencana Jabatan Kebajikan Masyarakat (JKM) sehingga jam 4 petang tadi, 24 buah Pusat Pemindahan Sementara (PPS) yang menempatkan 1614 mangsa banjir daripada 381 keluarga telah dibuka melibatkan lima jajahan iaitu Gua Musang, Jeli, Kuala Krai, Tanah Merah dan Pasir Mas.

Empat sungai utama di negeri ini turut merekodkan catatan melebihi paras bahaya iaitu Sungai Kelantan di Tangga Krai, 26.19 meter melebihi paras bahaya 25 meter, Sungai Kelantan di Jambatan Guilemard 16.26 meter, Sungai Golok di Jenob, Pasir Mas 24.06 meter dan Sungai Golok di Rantau Panjang, 9.28 meter melebihi paras bahaya 9 meter.

Sungai-sungai utama yang lain juga menunjukkan paras air yang semakin meningkat.

Tinjauan di PPS Sekolah Kebangsaan Banggol Guchil, Kuala Krai mendapati kebanyakkan mangsa banjir yang ditempatkan di situ sudah melakukan persiapan awal untuk berpindah berikutan hujan lebat yang berterusan sejak Khamis lalu.

Mereka dari Kampung Guchil 4, Guchil 6 dan Kampung Guchil 7 itu berkata, setiap kali tiba musim tengkujuh, barangan berharga dan alat elektrik akan ditempatkan di atas para tinggi yang dibina atau ada juga yang memindahkannya ke rumah jiran yang berada di kawasan yang tinggi.

Malah ada rumah penduduk di kawasan berkenaan yang hanya mempunyai kelengkapan asas sahaja seperti peti ais dan tv tanpa alat perabot untuk mengelakkan kerugian akibat banjir yang melanda hampir setiap tahun.

Sementara itu, pegawai Angkatan Pertahanan Awam (APM) daerah Kuala Krai, Kapten Pertahanan Awam, Abdul Fatah Abdul Aziz berkata, APM Kuala Krai dengan 70 pegawai dan anggota sudah bersedia untuk menghadapi kemungkinan banjir buruk berlaku berikutan hujan yang masih berterusan terutama di Ulu Kelantan.

“Nasihat saya kepada penduduk sekitar atau penduduk-penduduk yang berisiko menghadapi banjir, sila berpindah awal, sebelum keadaan berlaku lebih teruk.

“Kalau boleh berpindah sebelum waktu malam bagi memudahkan pasukan penyelamat memindahkan mangsa yang terlibat,” katanya. –AlHijrah Online


MALAYSIA, INDONESIA TEKANKAN KEPENTINGAN KORIDOR KEMANUSIAAN TANPA HALANGAN KE GAZA

KUALA LUMPUR: Malaysia dan Indonesia menekankan kepentingan koridor kemanusiaan tanpa halangan ke Gaza bagi menangani segera krisis kemanusiaan yang sedang melanda.

Menteri Luar Datuk Seri Dr Zambry Abdul Kadir berkata perkara itu dibincangkan antara beliau dan rakan sejawatannya dari Indonesia Retno Marsudi melalui panggilan telefon.

“Kami juga berbincang mengenai peranan yang boleh dimainkan oleh ASEAN dalam hal ini, serta Mesyuarat Luar Biasa Jawatankuasa Eksekutif Pertubuhan Kerjasama Islam (OIC) yang akan datang,” kata Zambry di platform X, pada Ahad.

Zambry berkata beliau turut menghantar mesej kepada rakan sejawatannya dari Arab Saudi, Turkiye dan Emiriah Arab Bersatu, serta Menteri Luar II Brunei untuk membincangkan perkara itu dengan lebih lanjut.

Israel mengingkari seruan antarabangsa untuk menghentikan serangan dan rejim itu turut memotong bekalan air dan elektrik ke Gaza yang memburukkan lagi situasi kemanusiaan.

Semenanjung Gaza dengan populasi hampir 2.2 juta orang telah sekian lama berada di bawah kepungan Israel sejak 2007. –AlHijrah Online


HADI AWANG DIBENARKAN PULANG

KUALA LUMPUR: Presiden PAS, Datuk Seri Abdul Hadi Awang hari ini dibenarkan pulang selepas menerima rawatan di Institut Jantung Negara (IJN) sejak Isnin lalu.

Dalam kenyataannya, Abdul Hadi turut mengucapkan terima kasih serta terhutang budi kepada doktor dan petugas di Unit Kecemasan Hospital Putrajaya dan IJN atas kecekapan dan profesionalisme.

Dalam masa yang sama, beliau turut berterima kasih kepada semua pihak yang mendoakan kesihatannya.

“Sepanjang tempoh rawatan, saya turut mengikuti perkembangan berita dalam dan luar negara, khususnya berkenaan Program Imunisasi COVID-19 Kebangsaan dan Dasar Perpaduan Negara yang dilancarkan Perdana Menteri.

“Pelbagai langkah yang diambil bagi mengekang penularan wabak COVID-19 dan pemulihan semula ekonomi negara, semoga semuanya dapat dijayakan dengan dukungan bersama,” katanya.

Sebelum ini, Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary memaklumkan dalam hantaran di laman Facebook bahawa Abdul Hadi telah dimasukkan ke Jabatan Kecemasan, Hospital Putrajaya akibat sesak nafas, pada Isnin lalu.—AlHijrah Online


AIDILFITRI: 2 JUTA KENDERAAN DIJANGKA GUNA SEMUA RANGKAIAN LEBUH RAYA PLUS

KUALA LUMPUR: PLUS Malaysia Berhad (PLUS) menjangkakan sebanyak 2 juta kenderaan akan menggunakan semua rangkaian lebuh raya kendaliannya pada hari-hari puncak bermula 20 April, sempena sambutan Aidilfitri tahun ini.

Ketua Pegawai Operasi PLUS Datuk Zakaria Ahmad Zabidi dalam kenyataan di sini hari ini berkata hari-hari puncak merujuk kepada 20 hingga 21 April; 24 hingga 25 April, 29 April hingga 1 Mei serta 4 hingga 7 Mei ini.

“Ia merupakan peningkatan 20 peratus kenderaan berbanding jumlah trafik pada hari-hari biasa. Oleh itu, PLUS menyarankan agar orang ramai yang menggunakan rangkaian lebuh raya kami supaya merancang perjalanan mereka dengan baik dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak,” katanya.

Beliau berkata bagi menguruskan lonjakan trafik pada perayaan kali ini, PLUS telah membuat persediaan dan mengatur pelbagai strategi bagi membantu orang ramai menikmati perjalanan yang lebih selamat dan selesa di lebuh raya.

“Strategi-strategi tersebut merangkumi aspek keselamatan lebuh raya, pengurusan trafik dan kesesakan, pengagihan trafik, pengurusan trafik di plaza tol, pengurusan kemudahan di kawasan rehat, hebahan maklumat trafik dan sebagainya,” katanya.

Zakaria berkata dalam memastikan aspek keselamatan pengguna lebuh raya sentiasa berada pada tahap yang baik, PLUS juga akan terus berkolaborasi bersama Polis Diraja Malaysia (PDRM) dan Jabatan Pengangkutan Jalan (JPJ) untuk melaksanakan penguatkuasaan undang-undang dan advokasi di lebuh raya sepanjang musim perayaan.

Selain itu, PLUS  turut menempatkan Pasukan Bantuan Kecemasan (ERT) terdiri daripada PDRM, JPJ, Angkatan Pertahanan Awam (APM), St John Ambulans dan Persatuan Bulan Sabit Merah di 11 lokasi strategik di lebuh raya membabitkan lebih 500 petugas.

“Untuk meningkatkan tahap keselamatan di rangkaian Lebuhraya PLUS termasuklah di Lebuhraya Pantai Timur 2 (LPT2) pada musim perayaan ini, sebanyak 269 jumlah pasukan peronda lebuh raya merangkumi PLUS Ronda dan LPT2 Ronda ditugaskan menjalankan rondaan 24 jam sehari dan bagi membantu pengguna lebuh raya yang mengalami kecemasan atau kerosakan kenderaan. Jumlah ini merupakan peningkatan sebanyak 9.3 peratus berbanding hari-hari biasa.

“PLUS juga akan turut mengeluarkan jadual Cadangan Waktu Perjalanan (TTA) untuk perjalanan di Lebuhraya PLUS dalam tempoh terdekat sebagai strategi untuk mengagihkan trafik dan membantu orang ramai merancang perjalanan mereka untuk pulang ke kampung atau kembali semula ke Lembah Klang pada musim perayaan ini,” katanya.–AlHijrah Online


BACAAN AL-QURAN SECARA LANGSUNG SELAMA 12 JAM DI TV ALHIJRAH 9 MEI INI

KUALA LUMPUR: Buat julung kalinya, stesen televisyen Islam utama negara, TV AlHijrah akan membuat siaran secara langsung selama 12 jam bacaan ayat Al-Quran menerusi program Khatam Perdana.

Program mengkhatamkan Al-Quran itu akan bermula pada jam 7.00 pagi hingga 7.00 petang pada 27 Ramadan bersamaan 9 Mei 2021 (Ahad).

Kesemua 30 juzuk Al-Quran akan dibaca dalam tempoh 12 jam pada program berkenaan.

Menurut Penerbit Khatam Perdana, Ashrudy Borhan, idea penganjuran program tersebut yang dicetuskan bersama Qari, Ustaz Tirmizi Ali, adalah bagi menyahut seruan Baginda Rasulullah SAW untuk memperbanyakkan membaca ayat-ayat kitab samawi terakhir itu di bulan Ramadan yang penuh dengan keberkatan.

“Kita gunakan medium televisyen untuk ajak lebih ramai umat Islam bersama-sama memperbanyakkan bacaan ayat suci Al-Quran.

“Selain bacaan ayat Al-Quran, program tersebut akan turut diselitkan dengan ilmu bacaan serta kisah-kisah dari kitab suci itu untuk dijadikan panduan,” kata Ashrudy.

Menurutnya, penonton yang berminat untuk bersama-sama mengalunkan bacaan ayat Al-Quran ketika siaran langsung program Khatam Perdana boleh melakukannya melalui aplikasi Zoom.

Pautan untuk menyertai Zoom tersebut akan dikongsi ketika siaran langsung tersebut.

Kata Ashrudy, beberapa personaliti TV AlHijrah, pendakwah, serta selebriti akan turut serta dalam program tersebut.

Antaranya, Ustaz Fazrul Ismail, Ustaz Tirmizi Ali, Ustaz Tarmizi Abdul Rahman, Ustaz Dr Farid Ravi, Amie Sofia, Farah Diana, Ustazah Asni, Ustazah Farhatul Fairuzzah, dan Diana Amir.

Para penonton diharap akan berpeluang untuk bersama-sama basahi bibir dengan kalimah suci selama 12 jam pada Ahad ini. — AlHijrah Online


PERHIMPUNAN PEMBANGKANG TIDAK AKAN UBAH KEPUTUSAN TANGGUH PARLIMEN

KUALA LUMPUR: Tindakan beberapa ahli Parlimen pembangkang berarak ke bangunan Parlimen meskipun mengetahui Mesyuarat Khas Penggal Ketiga Parlimen ke-14 semalam telah ditangguhkan adalah perbuatan yang disengajakan walaupun mereka sedar ia tidak akan mengubah keputusan itu.

Pensyarah Fakulti Ekologi Manusia Universiti Putra Malaysia (UPM), Professor Madya Dr Mohd Izani Mohd Zain berkata, tindakan mereka itu adalah untuk menarik perhatian ramai termasuk masyarakat antarabangsa.

“Himpunan ini secara jelas melanggari prosedur operasi standard (SOP) dan penjarakan fizikal. Gelagat ahli Parlimen ini dikhuatiri boleh mempengaruhi mana-mana kumpulan yang selepas ini mahu mengadakan himpunan dan melanggari SOP.

“Ia tidak wajar buat masa sekarang ketika kes COVID-19 masih tinggi. Matlamat tidak menghalalkan cara dengan melanggar SOP… seperti yang saya katakan dahulu, adakah ahli politik ini kalis COVID-19?” katanya ketika dihubungi Bernama semalam.

Semalam, sekumpulan ahli Parlimen pembangkang cuba memasuki pekarangan bangunan Parlimen bagi mendesak sidang khas disambung walaupun ia telah ditangguhkan atas nasihat Kementerian Kesihatan berikutan penularan COVID-19.

Bagi Pensyarah Kanan Fakulti Sains Pentadbiran dan Pengajian Polisi Universiti Teknologi Mara (UiTM) Kampus Raub, Pahang, Dr Che Hamdan Che Mohd Razali, tindakan Ahli Parlimen terbabit adalah berniat untuk memberi tekanan terhadap Perdana Menteri Tan Sri Muhyiddin Yassin.

“Masing-masing dalam bertindak sudah memikirkan baik buruk. Namun kita dapat lihat bagaimana kegelojohan pemain politik ini memberikan imej dan contoh yang buruk bukan sahaja kepada rakyat tetapi juga kepada masyarakat antarabangsa.

“Bagi pemain politik, mereka melihat impak dari segi jumlah ahli Parlimen yang berkumpul pagi ini untuk melihat setakat mana sokongan terhadap blok pembangkang,” katanya.

Penganalisis politik dan media sosial dari UiTM Shah Alam, Selangor Profesor Madya Dr Sara Chinnasamy pula menegaskan tindakan pemimpin pembangkang berkumpul beramai-ramai sebagai protes susulan penangguhan sidang Parlimen adalah tindakan yang membahayakan ramai pihak.

“Daripada membahayakan banyak pihak dan menyebabkan pengikut mereka yang menyertai protes itu berdepan risiko, pembangkang seharusnya bertindak mengetepikan kepentingan politik serta berusaha untuk kesejahteraan negara dan rakyat terutama ketika ini yang menyaksikan kes COVID-19 terus meningkat,” katanya.

Pakar Epidemiologi UPM, Profesor Madya Dr Malina Osman juga berpendapat sebarang perhimpunan tidak harus dilakukan ketika ini bagi mengelak tercetusnya kluster baharu COVID-19.

“Sekarang ini, mana-mana pihak yang ingin menyumbang kepada kebaikan negara perlu berganding bahu mencari strategi penyelesaian COVID-19 dan bukan sekadar hendak mencari kesalahan.


HUJAN ROKET DI GAZA, SEKURANG-KURANGNYA 42 TERBUNUH

GAZA: Sekurang-kurangnya 42 terbunuh dalam serangan udara yang dilancarkan Israel ke Gaza pada malam Ahad.

Jumlah korban tersebut merupakan angka kematian harian tertinggi sejak krisis memuncak lebih seminggu lalu.

Angka kematian dijangka terus meningkat dengan pasukan penyelamat masih berusaha mengeluarkan mayat di bawah runtuhan.

“Kami sedang tidur sebelum tiba-tiba dihujani serangan roket.

“Anak-anak menjerit. Selama setengah jam kami dihujani serangan roket tanpa sebarang amaran,” kata Lamia Al-Koulak, 43, yang kehilangan saudara dalam serangan tersebut.

Dilaporkan pesawat perang Israel melakukan puluhan serangan udara malam tadi hingga turut mengakibatkan bekalan elektrik terputus.

Lapor AFP, serangan itu juga dilancarkan selepas Majlis Keselamatan Pertubuhan Bangsa-Bangsa Bersatu (PBB) mengadakan mesyuarat tergempar bagi mendesak pertempuran antara pejuang-pejuang Palestin dengan Israel dihentikan.

Setiausaha Agong PBB, Antonio Guterres mendesak agar dihentikan serangan keganasan yang “sangat mengerikan” dan memberi amaran mengenai “krisis keselamatan dan kemanusiaan yang tidak dapat dikawal”. — AlHijrah Online


KANAK-KANAK PEREMPUAN MENINGGAL DUNIA DISYAKI DIDERA

IPOH: Seorang kanak-kanak perempuan berumur lapan tahun meninggal dunia dengan kesan kecederaan dipercayai akibat didera di sini awal pagi 15 Mei.

Ketua Polis Perak Datuk Mior Faridalathrash Wahid berkata pihaknya menerima laporan mengenai insiden itu daripada seorang pegawai perubatan yang bertugas di Jabatan Kecemasan dan Trauma, Hospital Raja Permaisuri Banun (HRPB) pada kira-kira 3.14 pagi.

Beliau berkata pegawai perubatan itu membuat laporan bahawa jabatan terbabit menerima seorang pesakit kanak-kanak yang dibawa menaiki ambulans dan disahkan meninggal dunia pada kira-kira 1.45 pagi.

“Pemeriksaan ke atas badan mayat didapati terdapat kesan cedera disyaki akibat didera… bedah siasat telah djalankan oleh pakar patologi Jabatan Forensik HRPB dan didapati punca kematian adalah akibat pelbagai kecederaan disebabkan oleh benda tumpul,” menurutnya dalam kenyataan hari ini.

Susulan itu, Mior Faridalathrash berkata pihak polis menahan sepasang suami isteri berusia 40 tahun iaitu ibu dan bapa saudara mangsa yang menjaganya di Ipoh.

Beliau berkata mereka akan dibawa ke mahkamah esok untuk permohonan reman bagi membantu siasatan mengikut Seksyen 302 Kanun Keseksaan.

Katanya orang awam yang memiliki sebarang maklumat mengenai kes itu diminta menghubungi Pegawai Penyiasat ASP S. Dasarathan di talian 012-564 4484. – AlHijrah Online


ATASI PEMBAZIRAN MAKANAN DENGAN PENGGUNAAN MESIN RETORT – KPDNHEP

KUALA BERANG: Kementerian Perdagangan Dalam Negeri dan Hal Ehwal Pengguna (KPDNHEP) menyasarkan untuk menyediakan sekurang-kurangnya satu mesin ‘retort’ di setiap negeri bagi mengelakkan pembaziran makanan terutama pada bulan Ramadan.

Timbalan Menterinya, Datuk Rosol Wahid berkata buat masa ini, mesin bernilai RM38,000 sebuah itu terdapat di Terengganu, Perlis, Kuala Lumpur dan Johor, yang ditempatkan di hotel-hotel besar yang mempunyai banyak lebihan makanan.

Beliau berkata kementerian akan menyediakan sembilan lagi mesin berkenaan dalam masa terdekat untuk menampung kegunaan di setiap negeri.

Katanya, sembilan mesin itu dikenali sebagai ‘thermal decontimination’ yang lebih canggih kerana ia mampu membungkus lebih banyak jenis makanan berbanding empat mesin yang sedia ada kini.

“Lebihan makanan yang belum disentuh boleh dibungkus menggunakan mesin ini dan ia mampu bertahan sehingga dua tahun. Makanan tersebut kita boleh sumbangkan kepada yang memerlukan seperti di kawasan bencana.

“Jadi, daripada dibuang begitu sahaja, pihak industri seperti hotel boleh membawa lebihan makanan mereka ke lokasi mesin tersebut diletakkan,” katanya kepada pemberita selepas Program Jualan Keluarga Malaysia (PJKM) di perkarangan Masjid Kampung Telaga di sini, hari ini.

Menurutnya buat masa ini mesin ‘retort’ bagi Terengganu ditempatkan di Hotel Primula di Kuala Terengganu dan mana-mana premis makanan serta hotel boleh menghantar makanan lebihan mereka di situ untuk dibungkus tanpa melibatkan sebarang kos.

Dalam perkembangan lain, Rosol berkata meskipun pengusaha hotel dan premis makanan boleh menentukan sendiri harga pakej bufet Ramadan yang mereka tawarkan, kementerian masih boleh mengambil tindakan sekiranya terdapat penipuan seperti memberikan pakej makanan berbeza daripada apa yang diiklankan, di bawah Akta Kawalan Harga dan Antipencatutan (AKHAP) 2011.

“Saya juga ingin nasihatkan kepada pengguna supaya berbelanja ikut kemampuan. Pilih pakej bufet yang menawarkan harga munasabah,” katanya. –AlHijrah Online


Perintah berkurung baharu di Esszone dilanjut hingga 27

KOTA KINABALU – Perintah berkurung di kawasan perairan tujuh daerah
dalam Zon Selamat Timur Sabah (Esszone) yang bermula esok dilanjutkan
sehingga 27 Mac ini.

Pesuruhjaya Polis Sabah, Datuk Omar Mammah berkata perintah berkurung  itu meliputi kawasan perairan daerah Tawau, Semporna, Kunak, Lahad Datu, Kinabatangan, Sandakan serta Beluran.

Katanya perintah berkurung yang baharu akan bermula esok pada 6 petang yang berkuat kuasa selama 24 jam.

Perintah berkurung ini akan dilanjutkan selama 14 hari mulai Rabu ini (13 Mac) hingga 27 Mac pukul 6 petang.

“Orang  lain tidak dibenarkan memasuki atau berada di kawasan yang telah diisytiharkan antara 6 petang hingga 6 pagi pada tarikh dinyatakan,”  katanya dalam kenyataan di sini, hari ini.

Omar berkata perintah berkurung itu diteruskan bagi memastikan kawasan perairan terbabit tidak dicerobohi oleh pengganas yang mengancam keselamatan para penyelidik antarabangsa menjalankan penyelidikan dan pelancong asing yang melawat pulau peranginan.

Beliau berkata perintah berkurung itu juga bagi menjamin keselamatan dan kesejahteraan rakyat Sabah yang menjadi  pengguna perairan dan rakyat yang berada di kawasan daratan Esszone.

Perintah
 berkurung tersebut akan memudahkan penguatkuasaan dan pemantauan
terhadap pergerakan bot serta menimbulkan rasa selamat dan yakin kepada
pengusaha chalet dan nelayan dengan kehadiran pasukan keselamatan,
katanya.

Omar berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan  penculikan dan jenayah rentas sempadan.

“Saya juga memberi kuasa  kepada semua Ketua Polis Daerah di Esszone bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung,” katanya. – SINAR ONLINE


TIGA ORANG MAUT DALAM KEBAKARAN HUTAN TURKI

ANKARA: Tiga orang dilaporkan maut manakala lebih 100 lagi cedera dalam kebakaran hutan di wilayah Antalya, selatan Turki.

Pihak berkuasa sedang menyiasat punca kebakaran yang berlaku selepas disyaki akibat perbuatan khianat.

Dalam masa yang sama, ribuan anggota bomba dikerahkan memadam kebakaran yang melanda di kawasan terbabit.

Pejabat kecemasan dan bencana Turki melaporkan seorang warga emas berusia 82 tahun antara tiga mangsa yang terbunuh dalam kebakaran itu.

Lapor AFP, kebakaran berlaku di sebuah kawasan yang terletak 75 kilometer ke timur Antalya, yang merupakan tempat peranginan yang popular dalam kalangan pelancong.

Bagaimanpun, keadaan menjadi lebih teruk apabila api terus marak sehingga merebak menghampiri kawasan pantai yang dipenuhi hotel dan resort.

Beberapa perkongsian gambar dan video di media sosial menunjukkan orang awam berlari menyelamatkan diri dengan meredah jalan yang penuh dengan kepulan asap tebal.

Presiden Turki, Recep Tayyip Erdogan berkata siasatan ke atas kejadian tersebut telah dijalankan.

“Segala sokongan yang diperlukan akan diberikan kepada warganegara kita yang mengalami kebakaran,” katanya.—AlHijrah Online


HM4P SALUR BEKALAN MAKANAN KEPADA 1,000 KELUARGA PELARIAN PALESTIN DI JORDAN

AMMAN, Jordan: Misi Humanitarian Mission 4 Palestin (HM4P) anjuran Biro Kebajikan UMNO Malaysia (BKUM) menyalurkan bekalan makanan dan keperluan harian kepada 1,000 keluarga Palestin di empat kem pelarian di Jordan petang semalam.

Empat kem terbabit adalah Kem Pelarian Palestin di Al-Baqa’a, al-Rusaifah, Hitthin dan Wahadad.

Sumbangan bekalan makanan dan keperluan harian itu disampaikan Ketua Misi HM4P merangkap Pengerusi Datuk Seri Abdul Azeez Abdul Rahim di Kem Pelarian Palestin Al-Baqa’a di sini.

Sumbangan bekalan makanan dan keperluan harian yang mencukupi untuk tempoh selama sebulan bagi sesebuah keluarga pelarian itu, diagihkan dengan kerjasama Lajnah Zakat Jordan.

Hadir sama pada majlis penyerahan sumbangan itu adalah wakil Lajnah Zakat Jordan di Al-Baqa’a, Hashim Muhammad Al-Titi dan Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr Fathul Bari Mat Jahya.

Kem Pelarian Palestin Al-Baqa’a antara kem pelarian padat di Amman dengan populasi lebih 200,000 pelarian Palestin yang majoritinya melarikan diri dari wilayah konflik itu pada 1948 selepas pembentukan negara haram Israel.

Abdul Azeez yang juga Ahli Parlimen Baling berharap sumbangan itu akan meringkan beban pelarian Palestin, termasuk ibu tunggal dan warga emas, ketika mereka turut berdepan kesusahan hidup akibat pandemik COVID-19.

“Kita agihkan 1,000 pek makanan dan barangan keperluan ini di empat kem pelarian sasaran.

“Oleh kerana mematuhi SOP COVID-19, maka proses agihan hanya dilakukan di Kem Al-Baqa’a dan bantuan selebihnya akan disalurkan Lajnah Zakat Jordan kepada kesemua 1,000 keluarga pelarian Palestin yang dibantu,” kata Abdul Azeez di Kem Pelarian Palestin Al-Baqa’a.

Pelarian Palestin yang juga ibu tunggal, Nazwa al-Anali dari Khalel, 50, mengucapkan terima kasih kepada rakyat Malaysia dan UMNO di atas sumbangan itu yang sedikit sebanyak membantu meringankan beban pelarian Palestin di Jordan.

“Semoga bantuan ini bermanfaat untuk semua kerana keadaan sekarang tidak bagus. InshaAllah,” katanya dilahirkan di Kem Al-Baqa’a pada 1971 selepas ibu bapanya diusir dari tanah Palestin pada 1948 oleh rejim Israel.

Statistik Agensi Bantuan dan Pekerjaan Pertubuhan Bangsa-Bangsa Bersatu (UNRWA) menyatakan terdapat lebih dua juta pelarian Palestin berdaftar dengan badan dunia itu dan menerima bantuan langsung darinya untuk kelangsungan hidup.

Abdul Azeez yang mengetuai lima anggota HM4P tiba di Jordan sejak Sabtu lalu sebelum bertolak ke Kaherah hari ini untuk bergabung dengan anggota misi HM4P di Mesir, yang dijangka memasuki wilayah Gaza minggu ini, tertakluk kepada kelulusan pihak berkuasa Mesir.

Media melaporkan Mesir akan memudahkan laluan ke Gaza kepada badan bukan kerajaan (NGO) Malaysia melalui sempadan Rafah hasil perbincangan di antara Perdana Menteri Tan Sri Muhyiddin Yassin dengan Presiden Mesir Al-Sisi selain usaha yang digerakkan Menteri Luar, Datuk Seri Hishammuddin Hussein dengan rakat sejawatnya di Kaherah.

Misi HM4P selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Gaza yang diserang tentera Israel bulan lalu.

Serangan rejim Israel ke atas wilayah konflik Gaza yang berakhir dengan gencatan senjata pada 21 Mei lalu menyaksikan kemusnahan harta benda ratusan juta dolar selain mengorbankan lebih 250 warga Palestin, termasuk 66 kanak-kanak. — AlHijrah Online


GURU KAFA BELUM VAKSIN MUNGKIN TIDAK DIBENAR MENGAJAR SECARA BERSEMUKA

TAIPING: Guru Kelas Al-Quran dan Fardu Ain (KAFA) yang enggan atau belum menerima vaksin COVID-19 mungkin tidak akan dibenarkan mengajar secara bersemuka pada sesi persekolahan yang akan dibuka awal bulan depan.

Menteri di Jabatan Perdana Menteri (Hal Ehwal Agama) Senator Idris Ahmad berkata, cadangan itu bagi memastikan keselamatan murid dan warga sekolah.

“Guru orang paling dekat dengan murid, saya nasihatkan guru KAFA supaya mereka ambil vaksin.

“Setakat hari ini jumlah mereka yang meninggal dunia akibat COVID-19 lagi tinggi berbanding akibat vaksin,” katanya kepada media selepas menghadiri Majlis Penyampaian Bantuan Musa’adah Banjir Mukim Bukit Gantang di Dewan Orang Ramai Matang, Taiping hari ini.

Jumaat lalu Menteri Kanan (Pendidikan) Datuk Dr Radzi Jidin menetapkan guru yang enggan atau masih belum menerima suntikan vaksin COVID-19 tidak dibenarkan terbabit dalam sesi pengajaran di dalam kelas atau berinteraksi secara bersemuka dengan pelajar.

Keputusan itu dibuat bagi memastikan sesi persekolahan yang akan dibuka kelak selamat bagi pelajar, guru, dan pihak pengurusan sekolah. — AlHijrah Online


RCI DITUBUH SIASAT ISU LEMBAGA TABUNG HAJI

KUALA LUMPUR: Kerajaan melalui Mesyuarat Jemaah Menteri hari ini bersetuju menubuhkan Suruhanjaya Siasatan Diraja (RCI) bagi menyiasat isu-isu berbangkit mengenai Lembaga Tabung Haji (TH) dari tahun 2014 hingga 2020.

Timbalan Perdana Menteri, Datuk Seri Ismail Sabri Yaakob berkata siasatan itu dijalankan hasil pengauditan perunding-perunding seperti PricewaterhouseCoopers (PwC), Ernst & Young (EY) dan Roland Berger dari tahun 2014 hingga 2020.

Antara terma RCI yang telah dipersetujui ialah skop siasatan tertumpu kepada hasil penemuan perunding-perunding ke atas isu-isu berbangkit LTH dari tahun 2014 hingga tahun 2020 tetapi tidak termasuk Pelan Pemulihan dan Penstrukturan LTH yang sedang dilaksanakan pada masa ini.

“Selain itu menentukan sama ada terdapat tindakan menyembunyikan (cover up) maklumat berkaitan isu-isu yang dibangkitkan dan perbuatan memberi kenyataan yang mengelirukan mengenainya.

“Mengesyorkan tindakan yang sesuai diambil terhadap pihak-pihak yang terlibat sama ada secara langsung atau tidak langsung jika mereka didapati melanggar mana-mana peruntukan undang-undang yang sedang berkuat kuasa tanpa menjejaskan apa-apa siasatan dan tindakan perundangan yang sedang dilaksanakan oleh pihak-pihak berkuasa berkaitan.

“Mengemukakan kepada kerajaan laporan hasil semakan dan syor mengenai tindakan susulan, jika perlu, dalam tempoh tiga bulan,” kata Ismail Sabri melalui kenyataan hari ini.

Tambahnya Jabatan Perdana Menteri (JPM) akan mengenal pasti senarai keahlian RCI yang dicadangkan terdiri daripada pakar-pakar dalam bidang syariah, perundangan, perbankan Islam dan pelaburan.

Perincian berhubung penubuhan dari segi terma dan rujukan serta keanggotaan RCI kata Ismail Sabri akan diumumkan dalam masa terdekat.

“Penubuhan RCI ini adalah wajar supaya siasatan lanjut dapat dibuat terhadap perkara-perkara yang dibangkitkan tersebut dan perakuan sewajarnya dapat dikemukakan kepada Kerajaan bagi memulihkan imej serta keyakinan rakyat terhadap kewibawaan LTH.

“Ini juga bagi memastikan satu siasatan dalaman yang telus dan amanah dilaksanakan demi memastikan LTH telah menjalankan mandat dengan profesional dalam menguruskan wang deposit umat Islam,” katanya.–AlHijrah Online


MALAYSIA KUTUK SEGALA BENTUK KEGANASAN – ANWAR

KUALA LUMPUR: Malaysia menolak sekeras-kerasnya segala bentuk keganasan dan mengutuk tindakan membunuh insan tidak berdosa serta menjadikan wanita dan kanak-kanak sebagai tebusan di Palestin, kata Perdana Menteri Datuk Seri Anwar Ibrahim.

Bercakap dalam bahasa Inggeris untuk khalayak antarabangsa pada persidangan Dewan Rakyat dengan kebenaran Yang Dipertua dewan hari ini, Anwar berkata Malaysia juga mengutuk tindakan pengeboman terhadap orang awam, kediaman dan hospital serta pembunuhan beramai-ramai insan yang tidak berdosa, kanak-kanak, wanita dan lelaki yang dilakukan siang dan malam oleh tentera Israel.

“Biar semua jelas, negara Zionis Israel adalah kuasa penjajah dan oleh itu ia tertakluk di bawah undang-undang antarabangsa… perbuatan jenayah ini jelas melanggar norma undang-undang antarabangsa. Tindakan Israel, pemotongan bekalan makanan, air, bantuan kemanusiaan dan elektrik adalah melanggar undang-undang antarabangsa,” kata beliau.

Anwar berkata situasi di Palestin adalah suatu peringatan bahawa perjuangan untuk keadilan tidak mengenal sempadan dan Malaysia mesti bersatu dalam solidariti dengan semua rakyat yang tertindas.

Perdana Menteri berkata kredibiliti sistem antarabangsa itu sendiri dipertaruhkan dan Malaysia mesti menyuarakan pendapatnya dan menggalakkan orang lain berbuat demikian bagi memelihara sistem itu yang bertujuan untuk menegakkan keamanan dunia.

“Adalah suatu yang bodoh untuk berfikir bahawa Malaysia tidak terjejas dengan apa yang berlaku di dunia. Kita adalah negara perdagangan yang terlibat secara aktif dalam aktiviti komersial dan ekonomi serantau dan antarabangsa, secara proaktif menarik FDI (pelaburan langsung asing) untuk memacu kemajuan ekonomi kita. Jadi, Malaysia terikat dengan apa yang berlaku di mana-mana di dunia.

“Kita telah memulakan tugas yang sukar, yang telah lama diabaikan, jadi biar saya jelaskan, kita akan kekal sebagai negara yang sangat bebas dan terus menyatakan hak dan pendirian kita dalam isu keadilan dan kebebasan tanpa rasa takut atau pilih kasih,” kata beliau.

Anwar berkata perang itu bukan sahaja memberi kesan kepada umat Islam tetapi juga Kristian di Palestin, tetapi media Barat jarang menampilkan wajah masyarakat dan cenderung untuk menyampaikan imej mereka sebagai penonton di negara itu.

Beliau berkata ini salah kerana orang Kristian Palestin telah menjadi mangsa sama seperti saudara Islam mereka, dan mereka juga telah dihalau keluar dari bandar bersejarah mereka dalam jumlah yang besar.

Anwar berkata punca asas adalah pendudukan haram Israel serta dasar apartheid dan dalam sejarah keji ini dan kisah kekejaman, penindasan dan pembunuhan beramai-ramai yang berterusan, komuniti Islam dan Kristian Palestin sama-sama menjadi mangsa.

“Bagi mereka yang terus berfikir atau mencadangkan bahawa kekejaman yang dilakukan terhadap rakyat Palestin hanya memberi kesan kepada umat Islam, hendaklah diingatkan bahawa komuniti Kristian paling lama di dunia menetap di Palestin, berjumlah 47,000, berdasarkan bancian yang dijalankan pada 2017.

“Perkara yang saya ingin nyatakan di sini ialah terdapat hubungan sosiobudaya dan rohani yang kuat antara masyarakat Islam dan Kristian yang memberikan identiti kolektif rakyat Palestin yang unik.

“Bagaimanapun, kerajaan Zionis Israel bersungguh-sungguh menegakkan konsep yang memberi tanggapan negara Yahudi  terkepung oleh populasi penduduk Islam yang mengancam kewujudan mereka,” kata beliau. –AlHijrah Online


KEHIDUPAN DI GAZA KEMBALI NORMAL SELEPAS KONFLIK 3 HARI DENGAN ISRAEL

GAZA: Kehidupan harian di Semenanjung Gaza beransur pulih selepas konflik antara Jihad Islam Palestin (PIJ) dan tentera Israel selama tiga hari berakhir.

Pada petang Ahad, PIJ mengumumkan telah mencapai persetujuan gencatan senjata dengan Israel, hasil usaha perantara Mesir bagi menamatkan konflik yang mengorbankan 45 rakyat Palestin dan mencederakan 260 yang lain.

Sejak awal pagi Isnin, kedai di Semenanjung Gaza dibuka kepada pelanggan dan perkhidmatan pengangkutan awam mula beroperasi.

“Kami tidak suka terlibat dalam ketegangan dengan Israel melainkan kami memperoleh faedah politik, ekonomi atau sosial.

“Adalah lebih baik untuk berunding dan mencapai perjanjian gencatan senjata yang membolehkan kami meneruskan dengan kehidupan,” Iyad Abu Kwaik, seorang warga Gaza – pemilik kedai pakaian, memberitahu Xinhua.

Konflik ini telah mengorbankan nyawa orang awam, memusnahkan bangunan, dan orang ramai sentiasa dibelenggu penderitaan yang tidak berkesudahan, kata lelaki berusia 33 tahun itu, sambil menyeru puak Palestin untuk menyelaraskan usaha untuk menangani krisis rumit di Gaza di sebalik terlibat dengan permusuhan baharu dengan Israel.

Penduduk Gaza perlu meneruskan kehidupan harian mereka walaupun berdepan permusuhan, kata peguam yang berpangkalan di Gaza, Tawfiq Abu Ghalwa.

“Kami perlu reda dan mula sekali lagi untuk membina kehidupan di tanah air kami,” katanya.

Bagaimanapun, kehidupan tidak lagi sama bagi Qusai Shamalakh, 45, yang kehilangan bangunan empat tingkatnya semasa konflik.

Bapa kepada empat orang anak itu telah menghabiskan masa berjam-jam memeriksa harta bendanya, mengalihkan serpihan, dan mencari barang-barang yang mungkin terselamat daripada serangan Israel.

“Hidup saya bagaikan telah berakhir kerana segala-galanya telah musnah. Saya dan keluarga menjadi gelandangan, dan tiada lagi sekelumit harapan pun,” katanya kepada Xinhua.

Konflik terbaharu itu telah menyebabkan kira-kira 18 kediaman musnah sepenuhnya, 71 terjejas, dan 1,675 tidak dapat didiami, menurut Kementerian Kerja Raya dan Perumahan yang dikendalikan Hamas.

Pada awal hari itu, pihak berkuasa Israel telah membuka semula lintasan Kerem Shalom dan lintasan Erez selepas ditutup selama enam hari.

“Kira-kira 30 trak bahan api memasuki Gaza untuk membekalkan tenaga kepada loji janakuasa, dan trak turut dimuatkan dengan makanan, bijirin, dan bantuan kemanusiaan,” kata Bassam Ghaben, pengarah lintasan Kerem Shalom. – AlHijrah Online


PEMBUKAAN IPT SEPENUHNYA PADA OKTOBER 2020 – NORAINI AHMAD

KUALA LUMPUR: Kerajaan hari ini mengumumkan Institusi Pengajian Tinggi (IPT) awam dan swasta akan dibuka sepenuhnya pada Oktober depan.

Menteri Pengajian Tinggi, Datuk Dr Noraini Ahmad berkata para pelajar dipohon untuk membuat persediaan yang diperlukan mulai dari sekarang.

“KPT berpendapat tempoh hampir tiga bulan yang masih berbaki sehingga semester baharu dimulakan pada Oktober ini adalah mencukupi bagi semua pihak membuat persiapan dan persediaan yang diperlukan,” katanya dalam sidang media khas di Putrajaya hari ini.

Dalam pada itu Noraini berkata kerajaan bersetuju untuk menambah empat lagi kategori pelajar yang dibenarkan untuk kembali ke kampus bermula Julai 2020.

“Kumpulan ini merupakan tambahan kepada lima kategori pelajar yang telah diberi kebenaran sebelum ini. Empat kategori pelajar yang dimaksudkan itu adalah pelajar tempatan di IPT swasta sebanyak 30 peratus seperti yang dimohon oleh Persatuan Kolej dan Universiti Swasta.

“Seterusnya pelajar tahun satu, dua, tiga dan empat universiti awam dalam bidang pengajian yang memerlukan latihan klinikal, latih amal, praktikal, bengkel, makmal, studio atau peralatan khusus, serta mereka yang perlu menduduki peperiksaan badan profesional,” katanya.

Kategori ketiga pula katanya ialah pelajar tahun satu, dua, tiga dan empat universiti awam yang tidak mempunyai akses internet atau persekitaran kondusif, seperti ruang belajar yang sempit atau keadaan yang tidak selesa bagi melaksanakan aktiviti pengajaran dan pembelajaran (PdP) secara dalam talian.

Manakala kategori keempat pula pelajar antarabangsa dari kedua-dua universiti awam dan swasta termasuklah pelajar baharu.

Katanya IPT diberi fleksibiliti dalam menentukan kaedah pembelajaran yang bersesuaian termasuklah meneruskan PdP secara dalam talian kepada pelajar-pelajar yang terlibat mengikut keperluan program masing-masing.

“Sekali lagi saya ulangi, keputusan kerajaan membenarkan pembukaan semula IPT mulai Julai sehingga pembukaan sepenuhnya pada Oktober 2020, dibuat atas keprihatinan kerajaan dalam memastikan pengajian para pelajar IPT tidak terjejas.

“Sebagai aset penting dalam memastikan kelangsungan dan kegemilangan negara pada masa hadapan, aspek pendidikan dan kesejahteraan pelajar-pelajar IPT sentiasa menjadi keutamaan Kementerian Pengajian Tinggi. Justeru saya berharap keputusan ini dapat diterima baik oleh semua pihak,” katanya –AlHijrah Online / Zaim Zamani


RANCANG BAKAR AL-QURAN: TURKIYE PANGGIL DUTA SWEDEN

ANKARA: Turkiye pada Jumaat memanggil duta Sweden ke Ankara susulan rancangan untuk membakar al-Quran berhampiran Kedutaan Turki di Stockholm.

Menurut sumber diplomatik Turki, duta itu Staffan Herrstrom telah dimaklumkan mengenai pendirian Turkiye yang mengutuk sekeras-kerasnya tindakan provokatif itu yang jelas satu perbuatan jenayah kebencian dan tindakan itu juga tidak boleh diterima. Ankara berharap rancangan berkenaan tidak diteruskan.

Membenarkan aktiviti propaganda yang sedang dirancang oleh pihak bersekutu PKK di Stockholm jelas sudah melanggar perjanjian tiga pihak, lapor Agensi Anadolu memetik sumber.

Ketua parti sayap kanan Denmark Stram Kurs, Rasmus Paludan dikatakan sudah menerima kebenaran untuk membakar Al-Quran di luar Kedutaan Turki di Stockholm, menurut polis Stockholm.

Minggu lalu, Turkiye meminta Sweden mengenakan tindakan terhadap kumpulan pengganas selepas tunjuk perasaan di Stockholm yang menyaksikan penunjuk perasaan memuat naik rakaman provokasi serta ancaman sebagai bantahan terhadap Turkiye dan Presiden Turki Recep Tayyip Erdogan.

Sweden dan Finland secara rasmi memohon untuk menyertai NATO Mei lalu.

Bagaimanapun, Turkiye yang juga ahli NATO selama lebih 70 tahun menyuarakan bantahan dan mendakwa kedua-dua negara menyokong kumpulan pengganas termasuk PKK dan Pertubuhan Fetullah (FETO).

Pada Jun lalu, Turkiye dan kedua-dua negara Nordic itu menandatangani memorandum pada sidang kemuncak NATO untuk menangani kebimbangan keselamatan Ankara, merintis jalan bagi menjadi ahli dalam perikatan itu. –AlHijrah Online


Tingkatkan penguatkuasaan dan undang-undang alam sekitar

Penguatkuasaan atas kesalahan melibatkan alam sekitar perlu ditingkatkankan bagi mengelakkan insiden seperti yang berlaku di Sungai Kim Kim, Pasir Gudang, Johor berulang.

Menurut Menteri Tenaga, Sains, Teknologi, Alam Sekitar dan Perubahan Iklim, Yeo Bee Yin, pihaknya akan bekerjasama dengan pelbagai pihak dan agensi untuk meningkatkan penguatkuasaan atas kesalahan melibatkan pencemaran alam sekitar.

Tambahnya, orang awak memainkan peranan penting dan perlu menjadi sebahagian daripada penguatkuasaan.

“Insiden ini membuka mata kita tentang cara menjaga persekitaran. Kerajaan juga perlu meningkatkan penguatkuasaan. Selain itu, undang-undang juga perlu digubal. Peranan orang awam juga perlu untuk melaporkan kegiatan mencurigakan dan menjadi sebahagian daripada penguatkuasaan”.

Setakat ini jelasnya, kerja-kerja pembersihan Sungai Kim Kim berjumlah RM 6.4 juta dan dijangka meningkat sehingga RM 10 juta.

Antara fokus utama juga ialah menguatkuasakan undang-undang bagi menuntut pihak yang terlibat dalam pencemaran bahan kimia untuk membayar kos keseluruhan pembersihan sungai terjejas.

Jelasnya, insiden di Pasir Gudang itu akan mempercepatkan pembentangan cadangan menggubal undang-undang memandangkan penggubalan undang-undang mengambil masa panjang.


WANITA MAUT DIPERCAYAI DIBUNUH TEMAN LELAKI ANAK

SANDAKAN: Seorang suri rumah warga Indonesia berumur 59 tahun maut dipercayai dibunuh oleh teman lelaki anaknya sendiri di sini semalam.

Ketua Polis Daerah Sandakan ACP Abdul Fuad Abdul Malek berkata anak mangsa berumur 25 tahun itu juga cedera dalam kejadian tersebut.

“Kejadian berlaku kira-kira 5.50 petang di sebuah rumah di Apartmen Taman Sentosa iaitu berlaku pertengkaran, lalu suspek bertindak mengelar bahagian leher mangsa dengan senjata tajam.

“Mangsa meninggal dunia di lokasi kejadian, manakala anak perempuannya cedera ringan di bahagian tangan,” katanya ketika dihubungi di sini hari ini.

Abdul Fuad berkata suspek lelaki tempatan berumur 31 tahun ditahan selepas menyerah diri di Balai Polis Sandakan tidak lama kemudian.

Beliau berkata mayat mangsa dihantar ke Hospital Duchess of Kent di sini dan siasatan dijalankan di bawah Seksyen 302 Kanun Keseksaan. –AlHijrah Online


DUA BULAN UNTUK PULIH BATU KARANG PULAU PAYAR

LANGKAWI, 3 Jun – Tempoh masa kira-kira dua bulan lagi diperlukan bagi membolehkan keadaan batu karang di Taman Laut Pulau Payar pulih semula selepas dilanda fenomena El Nino sejak Mac lepas.

Menteri Sumber Asli dan Alam Sekitar Datuk Seri Dr Wan Junaidi Tuanku Jaafar berkata meskipun penurunan suhu air laut telah bermula sejak bulan Mei lepas, namun batu karang di kawasan itu perlu masa untuk pulih sepenuhnya.

“Semasa fenomena El Nino (Mac dan April lepas), suhu air laut antara 30 dan 31 darjah celsius secara berterusan, menyebabkan lumut-lumut yang menyeliputi batu karang ini mati,” katanya kepada Bernama di sini.

Menurutnya perubahan cuaca mulai Mei lepas berjaya mengelakkan impak yang lebih teruk terhadap batu karang di kawasan itu setelah terdapat beberapa tanda ia sudah mengalami keadaan kelunturan kesan dari fenomena cuaca panas melampau itu.

“Dengan adanya hujan, suhu air laut telah menurun antara 27 dan 28 darjah celsius dan jika ini berterusan, keadaan batu karang di sini boleh pulih semula dalam masa lapan minggu,” katanya.

Kelunturan karang adalah perubahan warna pada jaringan karang daripada warna kecoklat-coklatan atau kehijau-hijauan menjadi warna putih pucat. Kematian alga simbiotik iaitu zooxanthellae yang terdapat pada karang yang berfungsi memberi pigmen warna dan nutrient pada karang akan mengakibatkan karang mengalami kelunturan.

Wan Junaidi yang melawat Pulau Payar baru-baru ini berkata langkah-langkah yang diambil oleh Jabatan Taman Laut Malaysia untuk mengawal jumlah pelancong untuk datang ke Pulau Payar juga telah membantu proses pemulihan ini.

“Jabatan ini mengehadkan kedatangan pelancong kepada 400 orang sahaja pada satu-satu masa dan biarpun ada aktiviti snorkeling dan berenang di sekitar pulau Payar, ia tidak banyak mengganggu proses untuk memulihkan keadaan batu karang di pulau ini,” katanya.

Pulau Payar yang terletak kira-kira 40km ke selatan Pulau Langkawi merupakan satu daripada 42 kawasan maritim yang telah diwartakan sebagai taman laut di Malaysia, dan memiliki kekayaan biodiversiti yang tinggi. Sejak diwartakan sebagai taman laut pada 1994, Taman Laut Pulau Payar yang meliputi empat pulau – Pulau Payar, Pulau Lembu, Pulau Kaca dan Pulau Segantang – menerima kedatangan pelancong yang jumlahnya mencapai hampir 200,000 orang dari dalam dan luar negara setiap tahun.

Satu kajian oleh Universiti Utara Malaysia pada 2011 telah meletakkan nilai keseluruhan kegiatan ekonomi di Taman Laut Pulau Payar mencecah kira-kira RM174 juta setahun.

BERNAMA


KERAJAAN SALUR BANTUAN SEGERA RM800 JUTA ATASI MASALAH AIR

KUALA LUMPUR: Sejumlah RM800 juta akan disalurkan kerajaan bagi menyelesaikan gangguan bekalan air yang dihadapi rakyat.

Perdana Menteri Datuk Seri Anwar Ibrahim berkata, bantuan segera itu bagi mengatasi masalah gangguan bekalan air di Kelantan dan Sabah yang mana kos keseluruhan mencecah RM5 bilion.

“Kerajaan tidak sesekali akan berlengah untuk menyelesaikan gangguan bekalan air yang dihadapi rakyat.

“Kerajaan juga akan memulakan langkah untuk mereformasi model industri air di seluruh negara supaya lebih mampan dan holistik,” katanya ketika membentangkan RMK12 di Dewan Rakyat hari ini.

— AlHijrah Online


LALUAN BATANG KALI-GENTING HIGHLANDS DIBUKA SEMULA ESOK

KUALA LUMPUR: Laluan Batang Kali – Genting Highlands Seksyen 14, Hulu Selangor, yang ditutup sejak 16 Dis lepas ekoran tragedi tanah runtuh akan dibuka semula pada 5 petang esok dengan kawalan pihak berkuasa.

Jabatan Kerja Raya (JKR) dalam kenyataan hari ini memaklumkan laluan sementara akan dibuka satu lorong sahaja dan terhad kepada pekerja di kawasan Genting Highlands yang mempunyai surat pengesahan majikan selain kenderaan kelas 1 (motokar, teksi dan kenderaan pelbagai guna) serta kenderaan kelas 6 (motosikal dan skuter).

Menurut JKR, pengguna yang menggunakan laluan tersebut tidak dibenarkan berhenti di kawasan kejadian tanah runtuh.

“Pengguna hendaklah berhati-hati ketika melalui laluan tersebut dan sila patuhi arahan papan tanda yang telah disediakan kerana kerja-kerja pemantauan cerun masih berjalan,” menurut kenyataan itu.

JKR turut menyarankan pengguna jalan raya untuk menggunakan laluan alternatif iaitu laluan Ulu Yam – Batu Caves dan laluan Kuala Lumpur – Ipoh bagi mengurangkan risiko kesesakan.

Orang awam boleh menghubungi JKR Hulu Selangor di talian 03-60641046, 03-60641146, 03-60641058 dan 03-60641073 untuk sebarang pertanyaan.

Tragedi tanah runtuh yang berlaku pada 2.42 pagi, 16 Dis lepas di tapak perkhemahan Father’s Organic Farm, Gohtong Jaya itu menyaksikan 31 nyawa terkorban dan 61 selamat daripada keseluruhan 92 mangsa yang dilaporkan terbabit dalam kejadian itu. –AlHijrah Online


KESELAMATAN DALAM NEGARA TERKAWAL SUSULAN ANCAMAN ISRAEL

KUALA LUMPUR: Kerajaan memberi jaminan kawalan keselamatan dalam negara terkawal dan kekal berada di tahap yang baik susulan ancaman yang dikeluarkan Israel terhadap pemimpin-pemimpin pergerakan perjuangan Palestin yang berada di seluruh dunia, termasuk di Malaysia.

Menteri Dalam Negeri, Datuk Seri Hamzah Zainudin berkata, Kementerian Dalam Negeri (KDN) memandang serius ancaman keselamatan yang dikeluarkan oleh Israel.

“KDN mengambil maklum kewujudan organisasi yang mendukung dan menyokong aspirasi perjuangan rakyat Palestin di negara ini.

“Pasukan Polis Diraja Malaysia (PDRM) bersama agensi-agensi keselamatan lain telah meningkatkan kawalan keselamatan dari semua aspek bagi memelihara ketenteraman awam dan keselamatan rakyat Malaysia, termasuk warga Palestin yang berada di dalam negara,” katanya dalam kenyataan malam tadi.

Hamzah berkata, kerajaan Malaysia sekali lagi menegaskan pendirian untuk terus menyokong aspirasi dan perjuangan rakyat Palestin.

Portal WarNews247 melaporkan, menurut maklumat yang disiarkan oleh televisyen Israel, ejen perisikan Israel iaitu Shin Bet dan Mossad akan menyerang negara seperti Iran, Turki, Qatar dan Malaysia yang memberi penempatan, membiayai, dan melatih pegawai Hamas. — AlHIjrah Online


MBSA TUTUP SEMENTARA JALAN HADAPAN UNISEL

SHAH ALAM: Majlis Bandaraya Shah Alam (MBSA) menutup sementara sebahagian Jalan Persiaran Tun Arshad Ayub di hadapan Universiti Selangor (UNISEL) Shah Alam.

Penutupan itu untuk kerja-kerja penambahbaikan lintasan pejalan kaki yang dalam proses dinaiktaraf.

“Pada masa ini, laluan trafik dilencongkan ke Jalan Tungsten 7/23, Seksyen 7 terus ke Persiaran Kayangan.

“Jalan yang di tutup akan di buka semula setelah kerja-kerja penambahbaikan siap dilaksanakan,” kata MBSA dalam satu hantaran Facebook.

Sebelum ini tular video beberapa kereta melambung ketika melanggar bonggol atau lintasan pejalan kaki di kawasan itu.

Kejadian itu menyebabkan orang ramai mahu tindakan segera diambil pihak berwajib untuk menyemak semula spesifikasi lintasan pejalan kaki tersebut supaya tidak berlaku sebarang kejadian yang tidak diingini. – AlHijrah Online


SAMBUTAN AMBANG TAHUN BAHARU 2023 DIBATALKAN

PUTRAJAYA: Sambutan Ambang Tahun Baharu 2023 di Dataran Merdeka pada 31 Dis ini dibatalkan berikutan keadaan beberapa negeri yang dilanda musibah banjir, kata Perdana Menteri Datuk Seri Anwar Ibrahim.

“Oleh kerana keadaan banjir dan kesusahan rakyat, kita putuskan sambutan besar-besaran ambang Tahun Baharu 31 Dis di Dataran Merdeka dibatalkan,” katanya dalam sidang media selepas mempengerusikan mesyuarat mingguan Kabinet di sini hari ini.

Anwar berkata mesyuarat Kabinet hari ini memberi tumpuan soal banjir di Kelantan dan Terengganu dan beliau sendiri akan turun ke Kelantan bagi meninjau keadaan di sana petang ini.

Menurutnya Timbalan Perdana Menteri Datuk Seri Dr Ahmad Zahid Hamidi telah sampai di kedua-dua negeri berkenaan dan memantau serta mengambil beberapa tindakan segera, dan telah melaporkan kepada Jemaah Menteri dalam mesyuarat tadi.

“Saya akan ke Kelantan dan pengumuman (berkaitan) banjir akan diumumkan di sana setelah mendengar pandangan di lapangan dan kerajaan negeri,” katanya

Anwar berkata mesyuarat Kabinet juga ada membincangkan sepintas lalu mengenai perkembangan di Parlimen dua hari lepas berhubung usul percaya yang dibentangkan di Dewan Rakyat Isnin lepas.

Ahli Parlimen Tambun itu mendapat sokongan majoriti Ahli Parlimen sebagai Perdana Menteri ke-10 apabila usul percaya itu diluluskan dengan undian suara selepas dibentangkan oleh Timbalan Perdana Menteri Datuk Seri Fadillah Yusof dan disokong seorang lagi Timbalan Perdana Menteri Ahmad Zahid.

“Kita boleh tumpu sekarang soal kerja, menjana pertumbuhan ekonomi dan lebih pesat, kerana mandat yang diberikan itu jelas,” katanya yang mengucapkan terima kasih kepada Fadillah yang membentangkan usul yang diterima baik.

“Hampir sebulat suara pada hari berkenaan (dan) walaupun kalau ada pengundian, undi dua pertiga itu memang terjamin. Jadi saya ambil kesempatan ucap terima kasih pada semua parti dalam Kerajaan Perpaduan, dan kebetulan dalam kes ini tidak ada yang bantah dari pihak pembangkang,” katanya.

Beliau berkata mandat besar yang diterima adalah untuk kerajaan menumpukan perhatian sepenuhnya terhadap menjamin tata kelola pemerintahan dan urus tadbir yang lebih berkesan untuk manfaat kebajikan rakyat dan negara.–AlHijrah Online


Hukuman mati atas budi bicara perlu penjelasan khusus

SHAH ALAM – Undang-undang dan kriteria  hukuman mati atas budi bicara mahkamah perlu diberi penjelasan secara  khusus apabila ia dilaksanakan.

Profesor Undang-Undang Universiti Islam Antarabangsa Malaysia (UIAM),  Prof Dr Nik Ahmad Kamal Nik Mahmod berkata, ini kerana jika undang-undang memberi pilihan kepada hakim sama ada menjatuhkan hukuman  mati atau tidak, maka hakim tersebut perlu memberi sebab kenapa hukuman  mati itu dipilih.

“Dalam keadaan sesuatu hukuman mati itu
bersifat budi-bicara hakim, setiap keputusan hukuman mati perlu diberi
justifikasi dan sudah tentu ia juga akan menjadi perdebatan di luar
mahkamah. Tetapi, jika undang-undang menjelaskan kriteria sesuatu
kesalahan boleh dikenakan hukuman mati, maka ia akan memudahkan kerja
hakim.

“Contohnya sekarang ini pelaku kesalahan simpan senjata api di bawah
Akta 1971 akan dijatuhi hukuman mati mandatori. Tapi apabila cadangan
itu dilaksanakan, hakim diberi budi bicara untuk menjatuhkan hukuman
mati. Jadi, apa kriterianya, sebab itu ia perlu jelas dalam
undang-undang tersebut,” katanya kepada Sinar Harian, semalam.

Kelmarin,
 Timbalan Menteri di Jabatan Perdana Menteri, Mohamed Hanipa Maidin
membuat kenyataan bahawa kerajaan bercadang menggantikan hukuman mati
mandatori dengan hukuman mati atas budi bicara mahkamah bagi sembilan
kesalahan mengikut Kanun Keseksaan dan dua kesalahan di bawah Akta
Senjata Api (Penalti. Lebih Berat) 1971.

Menurutnya, langkah itu
selaras dengan janji ke-27 manifesto PH untuk memansuhkan hukuman mati
mandatori. Mengulas lanjut mengenai cadangan tersebut, Ahmad Kamal
berkata, hukuman mati atas budi bicara menyediakan ruang untuk ambil
kira keadaan keseluruhan kesalahan.

“Aspek-aspek lain seperti sikap dan suasana yang membawa kepada kesalahan boleh diambil kira.

“Berbeza dengan hukuman mati mandatori memang tiada pilihan. Apabila bukti telah mencukupi, jatuh hukuman mati,” jelasnya. – SINAR HARIAN


UNDI 18 PELUANG GOLONGAN MUDA TOLAK KEPIMPINAN TOKSIK, RASUAH

KUALA LUMPUR: Undi 18 yang meletakkan kuasa mengundi kepada golongan muda termasuk para pelajar wajar dijadikan peluang untuk menolak kepimpinan toksik dan rasuah daripada terus memusnahkan masa depan mereka.

Menerusi kenyataan bersama #RasuahBusters dan rakan gabungan, golongan muda harus tampil sebagai barisan hadapan kepimpinan di dalam proses pembikinan polisi serta penggubalan undang-undang dalam mengemudi pentadbiran untuk mencorak masa hadapan negara.

“Krisis kepimpinan dalam geopolitik hari ini memerlukan perubahan berimpak tinggi terhadap pemulihan struktur tadbir urus dan akauntabiliti Negara. Defisit kepercayaan terhadap tahap integriti telah menimbulkan persepsi negatif rakyat dan dunia terhadap Malaysia.

“Isu ini tentunya memerlukan solusi yang strategik. #RasuahBusters bersama rakan gabungan melihat bahawa golongan muda adalah akar yang akan membawa karakter yang lebih kompetitif, progresif, inovatif dengan semaian akhlak, nilai dan maruah yang tinggi bagi memacu transformasi negara,” kata kenyataan tersebut.

Oleh itu rakyat Malaysia diseru untuk bangkit memperkasakan dan menjadi sistem sokongan agar anak muda diberi peranan dalam mencorak model Malaysia yang lebih stabil dan kukuh daripada aspek politik, ekonomi dan sosial.

Landskap politik, ekonomi dan sosial Negara mampu diperkasakan selaras kepantasan arus dunia dengan penglibatan langsung golongan muda melalui ideologi yang digarap daripada hasil-hasil kajian akademik, pembaharuan teknologi, kapasiti tenaga dan keupayaan anak muda dalam membentuk inisiatif pembaharuan sosial yang komprehensif.

“Bagi mencapai Matlamat Pembangunan Lestari (Sustainable Development Goal (SDG)) yang telah disasarkan menjelang 2030, golongan muda juga harus berani untuk tampil dalam proses advokasi hak-hak bagi menjamin kualiti pendidikan, kesihatan, alam sekitar serta jaminan peluang pekerjaan bagi kemampanan ekonomi dan sosial.

“Anak muda bangkit bukan retorik. Ia adalah jaringan ekosistem yang amat signifikan. Pensejajaran misi secara berterusan bersama golongan muda bakal menentukan halatuju kemajuan yang selari dengan kebangkitan #NilaiMoralKarakterBangsa agar negara ini bebas daripada kemelut ketidakstabilan politik dan isu rasuah,” ujar kenyataan tersebut.

#RasuahBusters bersama rakan gabungan berpandangan, sebagai aset penting negara, komitmen bersepadu golongan muda adalah sinar harapan lahirnya negara yang progresif, telus, dan jujur.

“Tindakan hari ini adalah penentu selamat atau sengsaranya rakyat. Mulakan dengan memilih pemimpin yang tidak rasuah. Jangan biarkan perasuah merampas masa depan anak muda Malaysia,” jelas kenyataan itu.

Antara rakan gabungan belia #RasuahBusters ialah UNDI 18, IKRAM Muda Malaysia, Majlis Belia Malaysia; Majlis Belia Malaysia dan Angkatan Belia Islam Malaysia (ABIM). – AlHijrah Online


BANJIR KILAT LANDA BEBERAPA KAWASAN DI IBU NEGARA

KUALA LUMPUR: Banjir kilat melanda beberapa kawasan di sekitar Lembah Klang hari ini berikutan hujan berterusan sejak pukul 3 petang tadi.

Ketua Polis Kuala Lumpur Datuk Azmi Abu Kassim berkata sebanyak 11 laluan dinaiki air setakat 5 petang ini dengan enam laluan masih boleh dilalui iaitu Jalan Pahang, Jalan Dewan Bahasa, Jalan Sultan Ismail, Bulatan Sultan Hishamuddin, Jalan Pudu (berhampiran UTC Pudu) dan Jalan Mahameru.

Beliau berkata laluan trafik di enam laluan tersebut masih perlahan dan tiada kerosakan dilaporkan setakat ini, sementara lima laluan lain iaitu Jalan Segambut, Jalan Parlimen, Jalan Kinabalu, Jalan Sultan Abdul Halim dan Jalan Travers tidak boleh dilalui.

“Keadaan air banjir kilat sekarang semakin surut,” katanya ringkas kepada Bernama.

Terdahulu, Polis Kuala Lumpur memuat naik beberapa keping gambar menerusi laman Facebooknya yang mempamerkan anggota pasukan itu sedang membersihkan saliran longkang yang tersumbat bagi memastikan air banjir dapat surut dengan segera.

Sementara itu, Pusat Gerakan Operasi Kuala Lumpur dalam kenyataan memaklumkan pihaknya menerima panggilan kecemasan berhubung kejadian banjir kilat pada 3.51 petang.

Menurutnya, jentera dari tujuh balai melibatkan 42 anggota bergegas ke lokasi kejadian iaitu di Jalan Segambut Dalam, Kampung Masjid; Jalan Sentul Pasar Dalam; Jalan Maarof, Bangsar; Lembah Pantai (Lebuhraya Sprint); Jalan Kuching; PSN Beruas, Bukit Damansara; Jalan Kasipillay dan Jalan Parlimen.

“Terdapat seorang wanita yang berjaya dibawa keluar oleh pasukan Balai Bomba dan Penyelamat Gombak kerana kereta mangsa berada dalam arus banjir, bagaimanapun tiada mangsa dilaporkan di lokasi lain.

“Keadaan air surut selepas 30 minit anggota berada di lokasi kejadian,” menurut kenyataan itu.

Hujan lebat berterusan sejak 3 petang tadi menyebabkan beberapa laluan di sekitar ibu negara dinaiki air dan menyebabkan kesesakan lalu lintas, namun tiada kerosakan dilaporkan setakat ini.

Jabatan Meteorologi Malaysia mengeluarkan amaran ribut petir dan hujan lebat di seluruh negara hingga 5 dan 6 petang hari ini. – AlHijrah Online


EMPAT INDIVIDU SAMBUT HARI JADI DIPANGGIL POLIS

KUALA LUMPUR: Seramai empat individu dipanggil polis untuk memberi keterangan bagi membantu siasatan berkenaan penganjuran majlis sambutan hari jadi di sebuah premis di Jalan Bukit Bintang, semalam.

Ketua Polis Daerah Dang Wangi, ACP Noor Dellhan Yahaya berkata, kesemua mereka dipanggil selepas tular sebuah video di sosial media menunjukkan sekumpulan individu sedang menyambut hari jadi di sebuah premis.

“Hasil penelitian mendapati aktiviti sosial itu menyukarkan penjarakan fizikal, sekali gus melanggar pematuhan prosedur operasi standard (SOP) ditetapkan.

“Siasatan dijalankan di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342) dan Peraturan 17 (1) Peraturan-peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) Pelan Pemulihan Negara 2021,” katanya, hari ini.

Noor Dellhan mengulas, kertas siasatan akan diserahkan ke Pejabat Pendakwa Raya apabila siasatan selesai dijalankan.

Orang ramai boleh menyalurkan maklumat berkaitan pelanggaran SOP Majlis Keselamatan Negara (MKN) dengan menghubungi Ibu Pejabat Polis Daerah (IPD) Dang Wangi di talian 03-26002222 atau Hotline Polis Kuala Lumpur di talian 03-21159999, atau mana-mana balai polis berhampiran.—AlHijrah Online


LELAKI PALESTIN SYAHID DITEMBAK ZIONIS ISRAEL

RAMALLAH: Seorang lelaki Palestin maut akibat terkena tembakan ketika pertempuran di Tebing Barat pada Rabu, menurut Kementerian Kesihatan Palestin.

Muhammad Hassan Assaf, 34, maut selepas ditembak di dada oleh tentera Israel di bandar Nablus, lapor Agensi Anadolu.

Ketegangan memuncak di seluruh wilayah Palestin sejak awal April susulan Israel menjalankan serbuan dengan alasan menahan rakyat Palestin yang “dikehendaki”.

Sekurang-kurangnya 23 rakyat Palestin dan 14 warga Israel terbunuh dalam serangan di Tebing Barat pada bulan lepas.–AlHijrah Online


REMAJA PALESTIN 14 TAHUN MAUT DITEMBAK TENTERA ISRAEL

RAMALLAH: Seorang remaja Palestin maut selepas ditembak mati oleh tentera Zionis, pada Selasa.

Menurut kenyataan Kementerian Kesihatan Palestin, mangsa Mohamed Shehade berusia 14 tahun maut selepas terkena tembakan di Al-Khader di kawasan Baitulaham.

Tentera Israel dalam kenyataan yang dikeluarkan mendakwa mangsa antara tiga suspek disyaki terbabit membaling bom molotov ke arah pengguna jalan raya.

Zionis juga memaklumkan tenteranya sedang menjalankan operasi anti pengganas di kawasan Al-Khader di mana beberapa pemandu kenderaan awam menjadi sasaran serangan sejak beberapa bulan lalu.

“Anggota tentera melepaskan tembakan ke arah seorang daripada tiga suspek yang membaling bom molotov ke arah kenderaan dan tembakan itu kena pada suspek.

“Anggota tentera berusaha memberikan bantuan, namun suspek meninggal dunia,” jelas kenyataan tentera Israel.

Korban terbaru itu berlaku selepas tentera Israel menembak mati seorang lagi remaja Palestin, Nehad Bargouthi, 19, di Tebing Barat minggu lalu.

Dua hari sebelum itu, seorang lagi remaja berusia 17 tahun, Mohammed Abu Salah, ditembak selepas perbalahan berlaku ketika tentera Israel memusnahkan sebuah kediaman rakyat Palestin yang didakwa terbabit dalam pembunuhan penduduk Yahudi di Tebing Barat.–AlHijrah Online


3,000 anggota Daesh serah diri

SYRIA, 13 Mac – Kira-kira 3,000 ahli kumpulan militan Daesh
menyerah diri dalam tempoh 24 jam terakhir ketika tentera yang disokong oleh
Amerika Syarikat (AS) berada di kubu kuat mereka di timur Syria, kata seorang
jurucakap.

“Bilangan militan yang menyerah diri kepada kami sejak
semalam (Isnin) telah meningkat kepada 3,000 orang,” tulis jurucakap Pasukan
Demokratik Syria (SDF) Mustefa Bali di Twitter.

Selain itu, tiga wanita dan empat kanak-kanak minoriti Yazidi
juga diselamatkan, katanya.

SDF meneruskan serangan, Ahad lalu, dengan sokongan pakatan
diterajui AS, selepas memberi amaran kepada saki baki militan Daesh bahawa masa
menyerah diri sudah tamat.

Sinar Harian memetik laporan agensi berita menyebutkan serangan
udara dan tembakan berterusan disasarkan di Baghouz, tiga malam berturut-turut
sehingga membunuh ramai pejuang dan memaksa ratusan militan dan ahli keluarga
mereka menyerah diri.


PEMANDU LORI MAUT DIHEMPAP PAPAN TANDA JALAN

GEORGE TOWN: Seorang pemandu maut selepas lori dipandunya melanggar papan tanda yang kemudian menghempapnya dalam kejadian di Persiaran Paya Terubong 2 dekat sini hari ini.

Dalam kemalangan itu, S. Kumaravelan, 48, maut di tempat kejadian kerana tersepit di tempat pemandu selepas ditimpa papan tanda terbabit.

Pegawai Operasi Jabatan Bomba dan Penyelamat Malaysia (JBPM) Pulau Pinang Khairul Anuar Abd Rahim berkata pihaknya menerima panggilan kecemasan pada 3.20 petang sebelum jentera pertama dari Balai Bomba dan Penyelamat (BBP) Paya Terubong terus ke lokasi.

“Sebaik tiba, kami mendapati pemandu berkenaan dalam keadaan tersepit selepas dihempap papan tanda jalan yang terdapat di laluan itu dan difahamkan mangsa dipercayai telah melanggar palang papan tanda sebelum ia terjatuh.

“Pihak bomba menjalankan operasi menyelamat untuk mengeluarkan mangsa dengan menggunakan peralatan khas rescue tool sebelum lelaki yang tersepit itu dikeluarkan pada 3.46 petang. Mangsa disahkan meninggal dunia oleh pasukan perubatan,” katanya ketika dihubungi hari ini.

Beliau berkata mayat mangsa diserahkan kepada pihak polis sebelum dihantar ke Hospital Pulau Pinang untuk proses bedah siasat. – AlHijrah Online


RM189.9 JUTA DIBELANJAKAN DI BAWAH MUSA’ADAH COVID-19, MANFAATKAN 700 RIBU INDIVIDU

KUALA LUMPUR: Sejumlah RM189.9 juta nilai bantuan telah dibelanjakan melalui program Musa’adah Covid-19 yang telah digerakkan oleh agensi-agensi di bawah Jabatan Perdana Menteri (Hal Ehwal Agama).

Timbalan Menterinya, Ahmad Marzuk Shaary berkata, program bantuan itu telah memberi manfaat kepada sekurang-kurangnya 700 ribu individu di seluruh Malaysia merangkumi golongan asnaf fakir dan miskin, golongan B40, gelandangan, golongan kelainan upaya (OKU), masyarakat orang Asli, para pelajar serta petugas barisan hadapan termasuk kepada komuniti bukan Islam.

“Jabatan Perdana Menteri (Hal Ehwal Agama) melalui agensinya seperti Jabatan Kemajuan Islam Malaysia (JAKIM), Jabatan Wakaf, Zakat dan Haji (JAWHAR), Majlis Agama Islam Wilayah Persekutuan (MAIWP), Jabatan Agama Islam Wilayah Persekutuan (JAWI), Jabatan Kehakiman Syariah Malaysia (JKSM), Lembaga Tabung Haji, Institut Kefahaman Islam Malaysia (IKIM), Yayasan Dakwah Islamiah Malaysia (YADIM), Yayasan Pembangunan Ekonomi Islam Malaysia (YaPEIM), Yayasan Waqaf Malaysia (YWM) dan AlHijrah Media Corporation (TV AlHijrah) telah menyalurkan bantuan yang memberikan manfaat secara langsung kepada kumpulan sasar yang telah dinyatakan dalam bentuk bantuan wang tunai secara one off, barangan keperluan asas dan pek makanan harian,” katanya.

Jelas Ahmad Marzuk, aspek pendidikan turut diberikan perhatian dengan pengecualian bayaran tadika dan taska di bawah kelolaan MAIWP bernilai RM0.88 juta yang diberikan kepada para ibu bapa bagi bulan April hingga Jun 2020.

Selain itu, bantuan one-off sebanyak RM21 juta turut diberikan kepada tahfiz swasta, pondok, sekolah agama rakyat dan sekolah agama swasta yang berdaftar dengan pihak berwajib di seluruh negara.

“Tambahan itu, seramai 240 orang penyewa premis milik MAIWP turut mendapat manfaat apabila diberikan pengecualian dan pengurangan bayaran sewa premis selama tiga bulan.

“MAIWP (juga) telah menyumbang sebanyak RM3.3 juta kepada tujuh buah hospital bagi tujuan pembelian peralatan pernafasan dan MAIWP turut menyalurkan RM4.8 juta kepada Agensi Pengurusan Bencana Negara (NADMA) bagi tujuan pembelian keperluan perubatan seperti pelitup muka, termometer dan pensanitasi tangan,” katanya.

Menurut Ahmad Marzuk, selain sumbangan berbentuk material, JAKIM telah mengambil langkah proaktif dengan menubuhkan Bilik Gerakan MyCareCoV19.

Modus operandi Bilik Gerakan MyCareCoV19 ini katanya ialah untuk memeluk emosi golongan yang terjejas akibat PKP tanpa mengira kaum dan agama melalui khidmat nasihat dan bimbingan yang diberikan kepada mereka.

Beliau berkata demikian ketika menjawab pertanyaan ahli Parlimen Pasir Mas, Ahmad Fadhli Shaari berhubung jenis sumbangan daripada agensi di bawah Jabatan Perdana Menteri (Hal Ehwal Agama) untuk program Musaadah COVID-19 serta golongan-golongan sasar yang terlibat. — AlHijrah Online / Zaim Zamani


#MUSAADAHCOVID19 RINGANKAN BEBAN ASNAF, PETUGAS HADAPAN

KUALA LUMPUR: Prihatin dengan situasi semasa COVID-19, Kerajaan menggerakkan misi #MusaadahCOVID19 bagi meringankan beban asnaf dan petugas hadapan COVID-19 sepanjang Perintah Kawalan Pergerakan dikuatkuasakan.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata agensi-agensi di bawah beliau telah memulakan misi #MusaadahCOVID19 di Wilayah-Wilayah Persekutuan dan negeri- negeri lain yang dikenal pasti.

Katanya, Bantuan Kewangan Bulanan Baitulmal Majlis Agama Islam Wilayah Persekutuan (MAIWP) yang biasanya disalurkan pada setiap 25 haribulan dimasukkan ke akaun bank penerima secara berperingkat bermula hari ini.

“Ia melibatkan jumlah keseluruhan RM8.94 juta kepada 22,000 asnaf. Ini bertujuan meringankan beban asnaf khususnya untuk mendapatkan barangan keperluan asasi dalam situasi semasa,” kata Zulkifli dalam kenyataan di sini hari ini.

Beliau
berkata Jabatan Agama Islam Wilayah Persekutuan (JAWI) melalui JAWI Food Bank dengan
kerjasama Datuk Ali Jawahar Ali dari Restoran Ali Maju telah menyumbangkan
makanan kepada petugas
hadapan (frontliner) COVID-19 di Pusat Perubatan Universiti Malaya
(PPUM) Kuala Lumpur tengah hari ini.

“Misi #MusaadahCOVID19 akan diteruskan sehingga minggu hadapan dan saya akan pastikan semua sumbangan sampai kepada sasaran dikehendaki,” kata menteri hal ehwal agama itu.

Zulkifli juga menyeru dan menggesa badan-badan korporat melalui program Tanggungjawab Sosial Korporat (CSR) masing-masing untuk turut menyumbang kepada rakyat yang memerlukan bantuan sepanjang Perintah Kawalan Pergerakan itu. – AlHijrah Online/ Syed Azwan Syed Ali


10 LELAKI DITAHAN GADUH GEMPAR BUNGA API

SEREMBAN: Polis menahan 10 lelaki awal pagi tadi dipercayai melakukan gaduh gempar menggunakan bunga api sesama sendiri di Taman Bandar Prima Senawang di sini seperti tular dalam laman sosial Facebook.

Ketua Polis Daerah Seremban ACP Nanda Maarof berkata kesemua individu berusia 19 hingga 42 tahun itu ditahan pada 4.40 pagi di sekitar daerah ini dan direman selama tiga hari sehingga 9 Mei.

Beliau berkata siasatan awal polis mendapati kejadian tersebut berlaku 2 Mei lepas pada sekitar tengah malam.

“Turut dirampas sejumlah besar bunga api dan mercun dengan siasatan lanjut masih dijalankan. Satu kertas siasatan dibuka dan kes disiasat di bawah Seksyen 148 Kanun Keseksaan dan Seksyen 6 Akta Bahan Letupan 1957,” katanya dalam kenyataan hari ini.

Semalam, tular satu video berdurasi 29 saat di Facebook yang memaparkan sekumpulan lelaki melakukan gaduh gempar menggunakan bunga api sesama sendiri.–AlHijrah Online


MOTAC SASAR 3.2 JUTA PELANCONG MUSLIM KE MALAYSIA TAHUN INI

IPOH: Kementerian Pelancongan, Seni dan Budaya (MOTAC) menyasarkan 3.2 juta ketibaan pelancong muslim di negara sepanjang tahun ini, berbanding 2.1 juta pada tahun lepas.

Timbalan Menteri Pelancongan, Seni dan Budaya Khairul Firdaus Akbar Khan berkata jumlah itu, merupakan 20 peratus daripada 16.1 juta pelancong asing, yang disasarkan tahun ini dengan pendapatan pelancongan keseluruhan berjumlah RM49.2 bilion.

Beliau berkata hasrat itu mampu dicapai, sekiranya pemain industri pelancongan Muslim berkenaan memainkan peranan masing-masing secara kolektif dan holistik, selain peranan yang dimainkan oleh Pusat Pelancongan Islam (ITC).

“Walaupun tahun ini kita sasarkan 16 juta kemasukan pelancong asing, namun kita yakin melebihi dari itu malah pelancong Muslim pula turut akan meningkat, kerana kelebihan kita merupakan perintis kepada Pelancongan dan Hospitaliti Mesra Muslim (MFTH), selain majoriti penduduk yang beragama Islam.

“Pelancong Muslim merupakan pasaran yang semakin berkembang dalam industri pelancongan dan itu sebabnya kita tekankan mengenai MFTH, agar pemain tempatan dapat memperluaskan lagi tawaran sebagai salah satu nilai tambah industri pelancongan Islam dalam negara,” katanya pada sidang media selepas pelancaran Bulan Pelancongan Islam (ITM) 2023 di sini hari ini.

Hadir sama dan merasmikan program itu Menteri Besar Datuk Seri Saarani Mohamad, yang turut dihadiri Pengerusi Jawatankuasa Pelancongan, Industri, Pelaburan dan Pembangunan Koridor negeri Loh Sze Yee serta Ketua Pengarah ITC Nizran Noordin.

Khairul Firdaus berkata negara memang terkenal sebagai destinasi pelancongan Muslim, namun kerajaan melihat terdapat perkara yang perlu ditambah baik untuk menarik lebih ramai pelacong luar negara.

“Kita perlu memahami keperluan dan pilihan pelancong Islam dan cara menyesuaikannya, serta serasikan produk selain perkhidmatan bagi memenuhi keperluan itu dan usaha itu masih tidak capai tahap maksimum, namun kita akan usaha lagi melalui ITC.

“Begitu juga kita sering terlepas pandang untuk promosikan pelancongan Muslim di negara minoriti Muslim, kerana mereka ini sebenarnya turut mahu merasai apakah pendekatan MFTH dan kita akan usaha ke arah itu kelak,” katanya.

— AlHijrah Online


CARTA 114, PROGRAM HIBURAN ISLAMIK TV ALHIJRAH

KUALA LUMPUR: Stesen televisyen Islamik Malaysia, TV AlHijrah akan menerbitkan sebuah program hiburan baharu yang menampilkan penggiat-penggiat seni nasyid dan lagu-lagu ketuhanan Malaysia iaitu Carta 114, Dakwah dalam Lagu.

Program tersebut bakal menemui penonton pada setiap Sabtu, jam 6.30 petang, bermula 11 Februari 2023.

Menurut Penerbit Carta 114 Norkamal Azhary Ahmad, program hiburan yang dapat mendidik jiwa penonton itu akan mengetengahkan karya-karya yang bermutu khususnya berunsur Islamik dan kerohanian.

“Carta 114 akan melibatkan penggiat seni dari generasi lama hingga kini, bagi menghargai serta mengangkat martabat penggiat-penggiat seni Islamik.

“Inisiatif ini dapat memberikan ruang kepada mereka bagi mempromosikan karya-karya mereka sekaligus dapat mewujudkan fenomena baru dalam industri muzik tanah air,” katanya.

Penonton TV AlHijrah boleh mengundi lagu-lagu yang tercalon di dalam Carta 114 menerusi ‘link’ dan kod QR yang akan dipaparkan dalam setiap episod yang bersiaran.

Undian tersebut akan dibuka bermula siaran episod Carta 114 dan akan ditutup pada Rabu —AlHijrah Online


TIADA PIHAK KETIGA TAWAR BANTUAN DANA RAYUAN HAJI – TH

KUALA LUMPUR: Tabung Haji (TH) tidak pernah melantik mana-mana individu atau pihak ketiga untuk menawarkan bantuan dana bagi permohonan rayuan Haji bagi 1444H/ 2023M menerusi panggilan atau pesanan ringkas.

Menerusi hantaran di Facebook TH, pendeposit TH dinasihati untuk sentiasa berhati-hati dengan panggilan atau pesanan ringkas daripada nombor tidak dikenali.

“Hati-hati dengan panggilan atau pesanan ringkas daripada nombor tidak dikenali yang meminta maklumat peribadi seperti nombor kad pengenalan dan nombor Akaun TH,” katanya.

Pengguna boleh menghubungi Tabung Haji Contact Centre (THCC) di talian 03-62071919 untuk sebarang aduan dan pertanyaan lanjut.

Sementara itu, TH memaklumkan rayuan Haji bagi 1444H/ 2023M masih belum dibuka dan tarikh rayuan belum lagi ditetapkan setakat ini.

Namun orang ramai disarankan untuk membuat semakan dengan TH dari semasa ke semasa.—AlHijrah Online


ARAB SAUDI, MALAYSIA BERKERJASAMA PERANGI ISLAMOPHOBIA

KUALA LUMPUR: Arab Saudi berminat bekerjasama dengan Malaysia bagi memberikan gambaran sebenar Islam dalam usaha memerangi Islamofobia, radikalisme dan ekstremisme sejagat yang berleluasa ketika ini, kata Duta Arab Saudi ke Malaysia Datuk Dr Mahmoud Hussien Saeed Qattan.

Beliau berkata kedua-dua negara sentiasa berusaha untuk menyampaikan gambaran sebenar Islam melalui konsep kesederhanaan atau wasatiyyah.

Menegaskan bahawa perlu ada kerjasama kolektif antara negara-negara Islam bagi mencari jalan untuk menyelesaikan masalah yang membelenggu ummah dan dunia Islam, beliau berkata ia memerlukan usaha bersama dan penyertaan daripada seluruh negara Islam untuk mengatasinya.

“Isu dan masalah yang membelenggu umat Islam sejagat seperti Islamofobia, radikalisme dan ekstremism turut dihadapi kebanyakan negara lain di dunia. Perlu ada kerjasama kolektif dalam kalangan negara Islam bagi mencari penyelesaian kepada masalah itu,” katanya dalam wawancara khas bersama Bernama di Kedutaan Arab Saudi di sini.

Menjelaskan bahawa kerajaan Arab Saudi mengambil berat tentang masalah yang membabitkan negara-negara Islam serta ummah, Mahmoud Hussien berkata negara-negara Islam boleh bekerjasama melalui institusi antarabangsa sedia ada seperti Pertubuhan Kerjasama Islam (OIC).

Duta Arab Saudi ke Malaysia itu berkata melalui mekanisme dan instrumen OIC, negara Islam mampu mengutarakan segala pendirian mereka mengenai isu berkaitan termasuk membincangkan tindakan yang perlu diambil bagi menangani hal-hal ummah dan Islam khususnya fenomena Islamofobia, ekstremisme dan keganasan.

“Kerjasama ini adalah antara usaha yang dibangunkan OIC dan Malaysia serta beberapa negara Islam yang lain.

“Oleh itu, perbincangan dan kerjasama antara kedua-dua negara perlu sentiasa diadakan dalam menonjolkan gambaran sebenar Islam. Hal ini selari dengan dorongan Penjaga Dua Kota Suci (Raja Salman bin Abdulaziz Al Saud) dan Putera Mahkota Arab Saudi (Mohammed bin Salman) yang berusaha untuk mengukuhkan hubungan antara kedua-dua negara dalam semua bidang,” katanya.

Menyentuh tentang hubungan Malaysia dan Arab Saudi, Mahmoud Hussien berkata hubungan diplomatik antara kedua-dua negara berada dalam keadaan kukuh dan berharap ia dapat dikembangkan lagi.

“Arab Saudi dan Malaysia sedang meningkatkan hubungan yang akan memberi dimensi baharu dalam pelbagai bidang yang memberi manfaat kepada kedua-dua negara Insyaa Allah,” katanya. — BERNAMA


Kes CEO Cradle Fund: Isteri, dua anak tiri didakwa hari ini

SHAH ALAM – Isteri dan dua anak tiri Ketua Pegawai Eksekutif (CEO)
Cradle Fund, Nazrin Hassan akan didakwa di Mahkamah Majistret Petaling
Jaya, 2 petang ini atas tuduhan membunuh.

Ketua Jabatan Siasatan Jenayah Selangor, Senior Asisten Komisioner Fadzil Ahmat berkata, terdahulu polis menahan isteri dan dua anak tiri Nazrin di kediaman mereka awal pagi tadi.

Beliau berkata, pihak  Peguam Negara telah mengeluarkan arahan pertuduhan untuk kesemua mereka  di bawah Seksyen 302 Kanun Keseksaan kerana membunuh dan Seksyen 34  Kanun Keseksaan yang memperuntukkan hukuman gantung sampai mati jika sabit kesalahan.

“Pertuduhan akan dibacakan kepada isterinya Samirah Muzaffar, 43, dua  anak lelakinya berusia 15 dan 17 tahun dan seorang lagi yang masih bebas.

“Ketiga-tiga mereka ditahan di kediaman mereka pada 6.45 pagi tadi,” katanya melalui kenyataan, hari ini.

Sebelum  ini, media melaporkan laporan penuh bedah siasat kali kedua Allahyarham Nazrin mengambil masa lama berikutan ia bergantung kepada doktor yang membuat laporan berkenaan.

Allahyarham Nazrin meninggal dunia di rumahnya di Petaling Jaya pada 14 Jun tahun lalu difahamkan maut akibat kebakaran selepas telefon bimbit dalam biliknya meletup.

Dua
bulan kemudian, polis mengklasifikasikan kes itu sebagai kes bunuh
selepas siasatan bomba mendapati ada kesan petrol di tempat kejadian.

Polis kemudian menyoal siasat anggota keluarganya, termasuk menahan reman isteri dan dua anak tirinya.

Pada  8 Oktober tahun lalu, Mahkamah Rayuan membenarkan kubur Allahyarham  Nazrin digali semula supaya bedah siasat kedua dapat dijalankan bagi mencari bukti baharu mengenai kematiannya.

Jenazah Allahyarham Nazrin digali semula untuk proses bedah siasat kali kedua di Pusat Perubatan Universiti Malaya (PPUM) sebelum dikebumikan semula di Tanah Perkuburan Seksyen 6 Kota Damansara pada 15 Oktober lalu. – SINAR ONLINE


TIKET SOLD OUT: 1,500 SERTAI SEMINAR #HijrahUsahawan

HANYA setelah dua hari pendaftaran dibuka secara online bermula 2 Jun lalu, tiket penyertaan Kempen #HijrahUsahawan habis ditempah secara e-tiket.

Program bimbingan keusahawanan ini julung kali dianjurkan secara percuma dan akan diadakan pada 18 Jun mulai 8.00 pagi hingga 12.00 tengahari.

Selain pengisian bimbingan ilmu keusahawanan, TV Alhijrah akan turut melancarkan Kempen Iklan Ehsan berkos murah untuk semua usahawan menyiarkan produk dan jenama mereka dalam slot pelbagai siaran program TV Alhijrah.

“Sebagai akses untuk usahawan Islam Melayu mendapatkan bimbingan perniagaan, TV Alhijrah dan Richwork milik Dr. Azizan mengambil inisiatif menyediakan 1500 tiket percuma,” kata Ketua Pegawai Eksekutif TV Alhijrah, Izelan Basar.

Memandangkan sambutan luar biasa usahawan Islam Melayu untuk menyertai seminar ini, TV Alhijrah dan Richwork akan mengadakan program ini secara bulanan.

“Siri kedua pada Ogos dan Insyaallah kami akan bawa program ini berkeliling ke seluruh negara,” jelas Izelan.

Seribu tempat duduk disediakan dalam Dewan Muktamar, Pusat Islam, Jalan Perdana Kuala Lumpur, manakala 500 peserta dapat menyaksikan ceramah Dr. Azizan melalui dua skrin layar di foyer dewan tersebut.

“Kami tidak mahu mengecewakan peserta yang mendaftar dari seluruh negara termasuk Sabah dan Sawarak. Jadi kami sediakan ruang tontonan melalui skrin layar,” kata Izelan.

Program ini khusus dengan silibus bimbingan untuk memulakan perniagaan, pengurusan aset, pengukuhan jenama serta penerapan nilai-nilai Islam dalam perniagaan.

“Bonus utama bagi semua usahawan yang hadir ialah, diberi keutamaan membeli slot iklan berharga istimewa yang kami sediakan sempen kempen Pakej Syawal yang akan turut dilancarkan pada hari yang sama,” jelas Izelan.

Sesi jualan iklan akan mula dibuka pada 12.15 tengahari sebaik sahaja sesi ceramah berakhir.


PENUNGGANG MOTOSIKAL MAUT DALAM KEMALANGAN LIBAT LIMA KENDERAAN

ALOR GAJAH: Seorang penunggang motosikal maut digilis manakala rakannya patah tulang pinggang dalam kemalangan melibatkan dua motosikal dan tiga kereta di KM207 Lebuhraya Utara-Selatan (arah Selatan) di sini hari ini.

Ketua Polis Daerah Alor Gajah Supt Arshad Abu berkata kejadian kira-kira 6.15 pagi itu menyebabkan mangsa, M.Kumaresan, 29, yang merupakan juruteknik kilang meninggal dunia di tempat kejadian akibat cedera parah pada bahagian kepala dan perut.

“Dipercayai mangsa (Kumaresan) yang menunggang motosikal Kawasaki KR150 bersama rakannya berusia 27 tahun yang menunggang motosikal Yamaha RXZ dalam perjalanan dari arah Kuala Lumpur menuju ke Johor Bahru.

“Siasatan awal di tempat kejadian mendapati telah berlaku perlanggaran sesama sendiri antara kedua-dua motosikal terbabit yang menyebabkan mangsa jatuh di lorong tengah,” katanya dalam kenyataan.

Beliau berkata kejadian menyebabkan sebuah kereta Toyota Vios dipandu lelaki berusia 29 tahun yang berada di lorong tengah terus mengelak ke lorong kanan dan kemudian dilanggar Toyota Alphard.

Katanya sebuah pacuan empat roda jenis Ford Ranger pula telah melanggar satu daripada motosikal terbabit di lorong kanan dan menyebabkan tayar sebelah kiri hadapan dan belakang kenderaan itu bocor.

Menurut Arshad pihaknya sedang mengenal pasti kenderaan yang menggilis Kumaresan dan mayatnya dihantar ke Hospital Alor Gajah untuk bedah siasat.

Beliau berkata rakan Kumaresan pula dirawat di Hospital Melaka dan kemalangan itu sedang disiasat lanjut mengikut Seksyen 41(1) Akta Pengangkutan Jalan 1987.–AlHijrah Online


TIGA KERETA MUSNAH TERBAKAR DI BUKIT LANJAN

KUALA LUMPUR: Sebanyak tiga buah kereta musnah sepenuhnya dalam kebakaran di Jalan Bukit Lanjan, Kampung Sungai Penchala, di sini semalam.

Pusat Gerakan Operasi (PGO) Jabatan Bomba dan Penyelamat (JBPM) Kuala Lumpur berkata, pihaknya menerima panggilan kecemasan berhubung kejadian pada jam 11.17 pagi.

Seramai enam anggota dan sebuah jentera dari Balai Bomba Penyelamat ( BBP) Taman Tun Dr Ismail bergegas ke lokasi kejadian bagi operasi memadam kebakaran dan menyelamat, katanya.

“Setibanya pasukan bomba di lokasi kejadian pada pukul 11.29 pagi mendapati kebakaran melibatkan tiga buah kereta.

“Sebuah kereta jenis Peugeot dan dua buah kereta jenis Perodua Myvi musnah 100 peratus akibat kebakaran,” katanya dalam kenyataan hari ini.

Kebakaran padam sepenuhnya pada jam 11.55 pagi dan tiada mangsa terlibat sementara punca kebakaran masih dalam siasatan.—AlHijrah Online


GUNA MYBAYAR SAMAN DAPAT PENGURANGAN BAYARAN SEHINGGA 50 PERATUS

KUALA LUMPUR: Polis Diraja Malaysia (PDRM) menawarkan diskaun saman sehingga 50 peratus jika pesalah trafik membayarnya melalui portal atau aplikasi ‘MyBayar Saman’ bermula hari ini hingga 11 April 2021.

Menurut Ketua Polis Negara, Tan Sri Abdul Hamid Bador, pembayaran melalui aplikasi yang baru dilancarkan itu juga dapat memudahkan mereka untuk membayar saman dengan lebih cepat dan mudah.

“Dengan wujudnya MyBayar Saman, ia akan mengurangkan kebergantungan JSPT (Jabatan Siasatan Dan Penguatkuasaan Trafik) kepada ejen kutipan swasta dan meningkatkan lagi kecekapan sistem perkhidmatan JSPT kepada orang ramai.

“Pengguna boleh membayar saman tanpa had masa dan sempadan, selain tidak dikenakan sebarang caj,” katanya pada majlis pelancaran sistem MyBayar Saman di Bukit Aman, di sini pada Khamis.

Pun begitu tawaran pengurangan bayaran itu tidak terpakai untuk kesalahan utama trafik seperti melanggar lampu isyarat merah, memandu melebihi had laju ditetapkan, memotong garisan berkembar, menggunakan telefon semasa memandu dan memandu di lorong kecemasan.

MyBayar Saman diwujudkan bagi menyokong dasar kerajaan melalui pelan strategik e-pembayaran sektor awam dan pelan pelaksanaan peningkatan dalam talian kerajaan secara end to end.


TIADA PELANTIKAN PENGURUS HOTEL TABUNG HAJI BUKAN ISLAM – AHMAD MARZUK

PUTRAJAYA: Syor pelantikan seorang bukan Islam sebagai Pengurus Hotel milik Tabung Haji telah ditolak oleh Ahli Lembaga Pengarah Tabung Haji.

Ia susulan tular tentang memo cadangan lantikan pengurus bukan Islam daripada pihak pengurusan tertinggi Tabung Haji.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary menyatakan tiada sebarang penglibatan dan perbincangan daripada pihak Menteri atau Timbalan Menteri dibuat sebelum dikemukakan kepada Lembaga Pengarah.

Walau bagaimanapun, cadangan oleh pihak tertinggi Tabung Haji tersebut telah ditolak di dalam Mesyuarat Lembaga Pengarahnya.

“Dengan penolakan ini maka tidak berbangkit lagi soal lantikannya; dan saya ingin menjelaskan secara tuntas dan muktamad bahawa tidak berlaku lantikan Pengurus Besar bukan Islam tersebut; sebagaimana dakwaan atau kegusaran sesetengah pihak”, katanya.

Ahmad Marzuk berkata, pihak Tabung Haji telah diarahkan untuk kemukakan semula cadangan pengurus besar hotel yang beragama Islam supaya lebih sesuai dan tepat dengan visi dan roh institusi Tabung Haji.

Setiap agensi di bawah Jabatan Perdana Menteri (Hal Ehwal Agama) katanya, diingatkan untuk sentiasa peka dengan tindakan yang boleh mengundang kerisauan dan keresahan rakyat.

“Saya menghargai segala komen dan pandangan masyarakat serta sentimen mereka yang gelisah dengan isu sebegini.”

Kerajaan akan memastikan urus tadbir yang melibatkan Tabung Haji, kepatuhan syariah dan sensitiviti umat Islam akan terjamin, di samping memulihkan prestasi kewangan institusi tersebut.–AlHijrah Online


JAKIM AMBIL SERIUS LAPORAN PEGAWAI TERLIBAT AKTIVITI POLITIK

KUALA LUMPUR: Jabatan Kemajuan Islam Malaysia (JAKIM) mengambil serius laporan pegawainya yang terlibat dalam aktiviti parti politik.

Ketua Pengarah JAKIM, Datuk Hakimah Mohd Yusoff berkata beliau telah mengarahkan Jawatankuasa Tatatertib JAKIM untuk bertindak segera berpandukan kepada Peraturan-Peraturan Pegawai Awam (Kelakuan dan Tatatertib) 1993.

“JAKIM ingin merujuk isu tular di media sosial dan aduan yang melibatkan penyertaan pegawai JAKIM dalam aktiviti politik.

“Jabatan ini tidak akan teragak-agak untuk mengenakan tindakan tatatertib terhadap pegawai yang didapati melanggar sebarang peraturan ini,” katanya dalam kenyataan pada Rabu.

Semua warga kerja JAKIM dinasihatkan agar sentiasa mematuhi semua peraturan yang sedang berkuatkuasa dan tidak melakukan sebarang tindakan yang boleh menjejaskan integriti dan imej perkhidmatan awam. – AlHijrah Online


COVID-19: REKOD TERTINGGI HARI INI DENGAN 13,215 KES BAHARU

PUTRAJAYA: Kes harian positif baharu COVID-19 melonjak drastik, hari ini mencatatkan jumlah sebanyak 13,215 kes.

Kementerian Kesihatan Malaysia (KKM) melaporkan Selangor merekodkan sebanyak 6,120 kes, Negeri Sembilan 1,603 kes dan Kuala Lumpur 1,499 kes.

Negeri lain merekodkan kes di bawah 1,000 iaitu Kedah sebanyak 695 kes, Johor 599 kes, Pulau Pinang 509 kes, Melaka 484 kes, Sabah 370 kes, Sarawak 363 kes dan Perak 344 kes.

Antara negeri yang lain adalah Kelantan sebanyak 255 kes, Pahang 222 kes, Terengganu 70 kes, Wilayah Persekutuan (WP) Putrajaya 53 kes, WP Labuan 26 kes dan Perlis tiga kes.

Sepanjang pandemik COVID-19 melanda Malaysia, kes positif dicatatkan meningkat lebih dari 10,000 kes bermula 13 Julai iaitu 11,079 kes dan semalam sebanyak 11,618 kes.—AlHijrah Online


DINDING UNIT KEDIAMAN TERCABUT AKIBAT HUJAN DAN RIBUT, DBKL AMBIL TINDAKAN SEGERA

KUALA LUMPUR: Dewan Bandaraya Kuala Lumpur (DBKL) telah mengambil langkah proaktif bagi melindungi keselamatan penyewa Perumahan Awam Loke Yew, di sini, selepas satu dinding kayu salah sebuah unit rumah di kediaman flat itu tercabut akibat hujan dan ribut petang semalam.

DBKL memaklumkan pihaknya sudah menutup dan memagar kawasan dinding yang tercabut itu menggunakan ‘hazard tape’ bagi mengelakkan kejadian tidak diingini berlaku di unit kediaman itu.

“Dinding sementara telah dipasang di unit terlibat sebelum kerja-kerja baik pulih dinding kekal dilaksanakan dalam tempoh terdekat,” menurut DBKL dalam kenyataan hari ini.

Selain itu, tindakan sama juga telah diambil terhadap empat unit rumah di Blok 3, Perumahan Awam Seri Johor, di sini, selepas bumbung blok berkenaan tercabut akibat insiden hujan dan ribut itu.

“Kerja-kerja pemasangan kanvas sementara telah dilakukan di bumbung unit terlibat sebelum kerja-kerja baik pulih bumbung kekal dilaksanakan dalam tempoh terdekat.

“Bekalan elektrik di unit terlibat juga telah diputuskan bagi tujuan keselamatan manakala penghuni yang terlibat telah berpindah ke rumah saudara mara di kawasan berhampiran,” menurut kenyataan itu.

DBKL turut memaklumkan tiada pusat pemindahan sementara dibuka buat masa ini.–AlHijrah Online


WARGA EMAS DINASIHAT DAPATKAN VAKSIN, DOS PENGGALAK MENJELANG RAMADAN

KUALA LUMPUR: Warga emas dinasihat mendapatkan vaksin dan dos penggalak COVID-19 sebagai perlindungan diri terutama menjelang Ramadan ini, kata Menteri Kesihatan Khairy Jamaluddin.

Khairy menerusi ciapan di Twitter beliau hari ini, berkata pengambilan suntikan tersebut amat penting kerana pada bulan puasa nanti ramai warga emas dijangka keluar ke masjid untuk menunaikan solat sunat tarawih.

“Mesej ini juga sangat penting menjelang bulan puasa. Mungkin orang tua kita tidak ke mana-mana sekarang. Tapi tiba Ramadan mereka akan beramai-ramai pergi solat tarawih. Elok ‘top-up’ perlindungan mereka dengan ‘booster’. Kita ikhtiar dan tawakal kepada Allah,” katanya.

Dalam ciapan itu, Khairy turut memaklumkan sebanyak 105 kematian COVID-19 dilaporkan semalam dan warga emas yang tiada vaksinasi atau dos penggalak adalah golongan yang amat berisiko tinggi.

“Kapasiti hospital atau unit rawatan rapi (ICU) terkawal. Tapi saya juga mahu kadar kematian terkawal,” katanya.

Berdasarkan graf dalam ciapan tersebut, data bagi setiap 100,000 populasi mengikut status vaksinasi semalam, menunjukkan kematian tertinggi dicatatkan golongan yang tidak divaksinasi bagi setiap peringkat umur.—AlHijrah Online


BANTUAN OPS IHSAN UNTUK PALESTIN TIBA DI MESIR

EL-ARISH (Mesir): Pesawat kargo 9M-WCA yang membawa bantuan kemanusiaan awal peringkat pertama sumbangan ke Palestin menerusi Ops Ihsan, telah selamat mendarat di Lapangan Terbang Tentera El-Arish, di sini pagi ini.

Pesawat yang disewa khas Kerajaan Malaysia itu berlepas dari Lapangan Terbang Antarabangsa Kuala Lumpur semalam, tiba di sini kira-kira pukul 8.50 pagi (2.50 petang waktu Malaysia).

Melibatkan perjalanan sejauh 7,688 kilometer yang mengambil masa 15 jam, penerbangan pesawat kargo itu terlebih dahulu mendarat di Lapangan Terbang Antarabangsa Chennai, India dan seterusnya di Lapangan Terbang Antarabangsa Sharjah (Emiriah Arab Bersatu), sebelum tiba di sini.

Bantuan berupa 20 tan barangan perubatan, barangan bayi dan makanan itu, telah diserahkan kepada wakil Persatuan Bulan Sabit Merah Mesir untuk dibawa masuk ke Gaza melalui lintasan sempadan Rafah.

Lapangan Terbang Tentera El-Arish yang terletak dalam wilayah Sinai Utara, merupakan lapangan terbang yang berhampiran dengan sempadan Rafah, iaitu kira-kira 50 kilometer dan juga merupakan salah satu pusat untuk menerima bantuan yang diselia di bawah Persatuan Bulan Sabit Merah Mesir.

Pada peringkat awal, bantuan ini dijadualkan untuk mendarat di Lapangan Terbang Antarabangsa El-Arish, namun disebabkan lapangan terbang itu tidak lagi beroperasi sejak tahun lepas, pasukan Ops Ihsan diarah untuk mendarat di lapangan terbang tentera.

Difahamkan sebaik bantuan ini melepasi sempadan Rafah, ia akan diserahkan kepada Persatuan Bulan Sabit Merah Palestin di sempadan Nitzana, untuk diagihkan.

Ops Ihsan merupakan inisiatif yang dilancarkan Kementerian Luar bersama 45 pertubuhan bukan kerajaan (NGO), antaranya Global Peace Mission Malaysia, Mercy Malaysia, BeVital, MyAqsa Defenders, Angkatan Belia Islam Malaysia (ABIM), Aman Palestin, Persatuan Wadah Pencerdasan Umat Malaysia (WADAH), Cinta Gaza Malaysia dan juga Malaysian Relief Agency (MRA).

Semalam pelepasan bantuan kemanusiaan Ops Ihsan telah disempurnakan Timbalan Perdana Menteri Datuk Seri Dr Ahmad Zahid Hamidi dan turut dihadiri Menteri Luar Datuk Seri Dr Zambry Abd Kadir serta ketua perwakilan asing.

Penerbangan penghantaran kedua sebanyak 20 tan barangan bantuan, dijadualkan pada 10 Nov.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Okt, telah mengakibatkan kehilangan ribuan nyawa.–AlHijrah Online


PM HADIRI TAKLIMAT BERKENAAN PERKEMBANGAN EKONOMI, COVID-19

PUTRAJAYA: Perdana Menteri Tan Sri Muhyiddin Yassin hari ini memulakan tugas pada hari kedua di pejabat dengan mendengar taklimat mengenai keadaan ekonomi dan status terkini wabak COVID-19.

Bermula seawal 9.15 pagi, Muhyiddin diberikan taklimat kira-kira dua jam berkenaan kedudukan ekonomi dan fiskal negara di Pejabat Perdana Menteri.

Hadir dalam taklimat itu ialah Ketua Setiausaha Negara Datuk Seri Mohd Zuki Ali; Ketua Setiausaha Perbendaharaan Tan Sri Ahmad Badri Mohd Zahir; Ketua Setiausaha Kementerian Hal Ehwal Ekonomi Datuk Saiful Anuar Lebai Hussen; Ketua Ekonomi, Bahagian Fiskal dan Ekonomi, Kementerian Kewangan, Dr V. Sivabalasingam dan Pengarah Belanjawan Negara, Johan Mahmood Merican.

Usai taklimat berkenaan, Muhyiddin diberikan pula taklimat mengenai status COVID-19.

Selain Mohd Zuki, taklimat itu juga dihadiri Ketua Pengarah Kesihatan Datuk Dr Noor Hisham Abdullah, Ketua Pengarah Imigresen Datuk Khairul Dzaimee Daud, Ketua Setiausaha Kementerian Luar Datuk Seri M. Shahrul Ikram Yaakob dan Ketua Pengarah Agensi Pengurusan Bencana Negara Datuk Mohtar Mohd Abd Rahman.

Pada sebelah petang, Muhyiddin dijadual mengadakan pertemuan dengan Mufti Wilayah Persekutuan Datuk Seri Dr Zulkifli Mohamad Al-Bakri.

Muhyiddin, 72, mengangkat sumpah jawatan sebagai Perdana Menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada Ahad lepas (1 Mac).

Al-Sultan Abdullah memberi perkenan pelantikan Muhyiddin itu selaras dengan Perkara 40(2)(a) dan Perkara 43(2)(a) Perlembagaan Persekutuan. — BERNAMA


AGONG ADAKAN PERTEMUAN DENGAN 222 AHLI PARLIMEN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap 222 Ahli Parlimen untuk sesi temu bual peribadi bersama Seri Paduka.

Datuk Pengelola Bijaya Diraja Istana Negara Datuk Ahmad Fadil Shamsuddin berkata temu bual ringkas kira-kira dua ke tiga minit seorang bertujuan mendapatkan maklum balas serta pendapat setiap anggota Dewan Rakyat mengenai situasi politik negara.

Temu bual yang akan disaksikan oleh Ketua Setiausaha Negara Datuk Seri Mohd Zuki Ali itu, melibatkan dua kumpulan iaitu 90 Ahli Parlimen untuk sesi hari ini dan 132 lagi bagi sesi esok.

Ahmad Fadil berkata sesi temu bual pada hari ini dijadual bermula pukul 2.30 petang. — BERNAMA


DUA MAUT DALAM KEJADIAN TANAH RUNTUH DI BANJARAN HOT SPRING

IPOH: Dua mangsa ditemui maut tertimbus dalam kejadian runtuhan tanah di sebuah resort pelancongan terkenal, Banjaran Hot Spring di Tambun, Ipoh awal pagi tadi.

Mangsa pertama yang dijumpai dikenali Ooi Chee Wei, 39, manakala wanita dipercayai pasangannya, Lee Tze Juin, 32 tahun ditemui lima minit kemudian.

Pemangku Ketua Polis Perak, Datuk Goh Boon Keng berkata, kedua-dua mangsa ditemui pasukan mencari dan menyelamat di bahagian jakuzi vila didiami mereka yang ditimpa runtuhan tanah.

“Pihak polis menerima panggilan berhubung kejadian tanah runtuh daripada pemilik resort tersebut pada pukul 2.15 pagi di mana dipercayai terdapat mangsa terperangkap di dalamnya.

“Operasi mencari dan menyelamat dilakukan serta-merta namun terpaksa dihentikan ekoran terdapat pergerakan tanah di lokasi kejadian sebelum disambung semula pada pukul 7 pagi ini,” katanya pemberita ketika ditemui di lokasi kejadian hari ini.

Menurut Goh, kejadian disedari pekerja resort terbabit kira-kira jam 1 pagi dan bertindak memaklumkan kepada semua penghuni untuk mengosongkan bilik.

Katanya, kedua-dua mangsa bagaimanapun tidak dapat dihubungi dan pekerja masuk ke dalam villa itu dengan memanjat tembok namun bilik jakuzi didapati sudah tertimbus.

Ujar beliau, kedua-dua mangsa yang merupakan warganegara Malaysia itu dihantar ke Hospital Raja Permaisuri Bainun (HRPB) Ipoh untuk proses bedah siasat.

Dalam kejadian sekitar jam 1 pagi itu, sebahagian daripada sebuah vila di resort tersebut dihempap tanah runtuh, dipercayai ekoran hujan berterusan sejak malam tadi. — AlHijrah Online